title: Betfair

text: Varsinkin Ison-Britannian kolme suurinta perinteistä vedonlyöntitoimistoa Gala Coral Group, Ladbrokes ja William Hill ovat arvostellet kilpailun kiristyttyä kärkevästikin Betfairin toimintaa. Nämä yritykset väittävät, että esimerkiksi hevosurheilussa voi helposti ilmetä väärinkäytöksiä, koska näillä niin sanotuilla markkinapaikoilla, joissa vedonlyöjät pelaavat toisiaan vastaan, on helpompaa saada esimerkiksi yksittäinen hevonen häviämään, ja näin väärinkäytökset helpottuvat ja lisääntyvät.


title: Betfair

text: Väärinkäytösten ehkäisemiseksi Betfair on vakuuttanut, että sen asiakkaiden henkilöllisyys tarkistetaan ja että yhtiö pitää kirjaa pelaajiensa vedonlyöntihistoriasta. Betfair on myös allekirjoittanut lukuisia tietojenvaihtosopimuksia (Memorandum of Understanding) eri urheilun aloilla toimivien lajiliittojen ja hallintoelimien kanssa (esimerkiksi UEFA, English FA, WTA, Jockey Club) urheilukorruption estämiseksi. Tietojenvaihtosopimus velvoittaa Betfairia ilmoittamaan lajiliitolle, mikäli liiton alaisissa otteluissa havaitaan poikkeavaa vedonlyöntikäyttäytymistä. Kuitenkin yhteistyösopimuksista huolimatta UEFAn edustajat ovat huolestuneita, että väärinkäytöksiin ei pystytä helposti puuttumaan.


title: Betfair

text: Betfair on kuitenkin puuttunut joihinkin väärinkäytöksiin. Vuonna 2004 Betfair toimitti rikostutkijoille tietoja, jotka osaltaan johtivat pidätykseen. Pidätykset liittyivät väärinkäytöksiin laukkakilpailuissa.


title: Betfair

text: Betfair tarjoaa palvelujaan myös muihin maihin, kuin niihin joissa sille on myönnetty lisenssi. Joihinkin maihin, kuten Yhdysvaltoihin, Turkkiin ja Thaimaahan Betfair on itse rajoittanut kaikkein tai osan tuotteidensa ja palveluidensa tarjoamista.


title: Betfair

text: Betfair tarjoaa palveluitaan myös suomen kielellä. Suomessa kiistakapulana on ulkomaalaisten yhtiöiden oikeus markkinoida palveluitaan suomalaisille. Toistaiseksi asiasta on olemassa korkeimman oikeuden päätös ahvenanmaalaista Pafia vastaan, jonka mukaan Paf ei saa markkinoida palveluitaan Manner-Suomessa.


title: Betfair

text: Betfair hyväksyy asiakkaikseen myös Australian kansalaisia, mutta ei markkinoi omia palvelujaan siellä. Australian mannermaa on varoittanut Tasmaniaa seurauksista, mikäli sen sopimus Betfairin kanssa jatkuu. Muutamat Australian osavaltiot, kuten Queensland, ovat kieltäneet kansalaisiaan lyömästä vetoja Betfairille, vaikka tällaisten lakipykälien valvominen on vaikeaa ellei mahdotonta. Nämä osavaltiot harkitsevat nyt tiukempien kieltojen toimeenpanemista ja valvontaa. Tasmaniassa Betfair aloitti palveluidensa markkinoinnin vuonna 2006.


title: Betfair

text: Betfair tarjoaa vedonlyöntipalvelujaan myös Kanadassa, missä sen laillinen asema on epävarma. Maan laki kieltää yksityishenkilöä ylläpitämästä on-line-vedonlyöntisivustoa Kanadassa. Kanadalaisilla provinsseilla on mahdollisuus tarjota urheiluvedonlyöntiä, ja kaikki provinssit tekevätkin näin niin sanotun Sport Select -ohjelman kautta. Toisaalta asukkaat voivat lyödä vetoa maan ulkopuolisille verkkosivuille. Betfairin palveluja on pidetty harmaana markkinana Kanadassa. Betfair ei kuitenkaan hyväksy kaikkia kanadalaisia luottokortteja, sillä osalla Kanadalaisten rahoituslaitoksien luottokorttiosastoista on kiinteät yhteydet Amerikkalaisten yritysten kanssa, ja näin Betfair ei voi olla varma korttien omistajien kansalaisuudesta. Yhdysvallat on kriminalisoinut varojen siirtämisen laittomille peliyhtiöille.


title: Betfair

text: Heinäkuussa 2006 kaikki Betfairin ostaman PokerChampsin amerikkalaiset pokeritilit jäädytettiin ja pelaajien rahat palautettiin. Tämä oli suora seuraus BetOnBet-yhtiön toimitusjohtaja Carrutesin pidätykselle New Yorkissa. Tämän jälkeen amerikkalaisten henkilöiden ei enää ollut mahdollista tallettaa rahojaan tai pelata Betfairin tai PokerChampsin pokerisivustoilla.


title: Messier 83

text: Messier 83 (tunnetaan myös nimillä M83 ja NGC 5236) on sauvaspiraaligalaksi noin 15 miljoonan valovuoden etäisyydellä Vesikäärmeen tähdistössä. Se on yksi lähimmistä ja kirkkaimmista sauvaspiraaligalakseista taivaalla, se on näkyvissä jopa kiikareilla. M83:ssa on havaittu kuusi supernovaaa, SN 1923A, SN 1945B, SN 1950B, SN 1957D, SN 1968L ja SN 1983N. M83:n mukaan on nimetty eräs galaksiryhmä, . Tämä galaksiryhmä sisältää myös Centaurus A:n.


title: Lexington (Kentucky)

text: Lexington on Yhdysvaltain Kentuckyn osavaltiossa sijaitseva kaupunki. Se on alueeltaan identtinen Fayetten piirikunnan kanssa, ja siksi sitä kutsutaan mylös nimellä Lexington-Fayette.


title: Lexington (Kentucky)

text: Lexington on Kentuckyn osavaltion asukasluvultaan toiseksi suurin kaupunki. Lexington perustettiin virallisesti 6. toukokuuta 1782. Kaupunki on nimetty Massachusettsin osavaltiossa olevan Lexingtonin kaupungissa käydun taistelun mukaan.


title: Lexington (Kentucky)

text: Vuoden 2010 väestönlaskennassa kaupungissa oli 295 803 asukasta. Arvio vuodelle 2017 oli 321 959. Asukkaista 76% on valkoisia ja 15% afroamerikkalaisia.


title: Lexington (Kentucky)

text: Kaupungissa toimii suuri Kentuckyn yliopisto sekä pieni, vuonna 1780 perustettu Transylvania University, joka on yksi Yhdysvaltojen vanhimmista korkeakouluista.


title: Lexington (Kentucky)

text: Raviurheilu on suosittua Lexingtonissa.


title: Prostituutio antiikin Kreikassa

text: Prostituutio oli antiikin Kreikassa osa ihmisten jokapäiväistä elämää. Kreikan tärkeimmissä kaupunkivaltioissa ja satamakaupungeissa prostituutio oli tärkeä elinkeino. Yhteisö ei juuri paheksunut julkista prostituutiota ja ilotalot toimivat avoimesti. Ateenassa jopa laskettiin lainsäätäjä Solonin ansioksi huokeahintaisten valtiollisten ilotalojen perustaminen. Prostituutio kuitenkin kosketti miehiä ja naisia eri tavoin: kaikenikäiset naiset ja nuoret miehet myivät itseään asiakkaille, jotka olivat pääsääntöisesti miehiä.


title: Prostituutio antiikin Kreikassa

text: Pseudo-Demosthenes julisti 300-luvulla eaa. tribunaaliin kokoontuneiden kansalaisten edessä: ”Meillä on kurtisaanit ilonpitoon, jalkavaimot saadaksemme jokapäiväisen huolenpitomme ja aviopuolisot, jotta saisimme laillisia lapsia; he ovat myös kotimme uskollisia vartijoita.” Vaikka todellisuus olikin vähemmän karrikoitu, niin selvää on, että kreikkalaiset miehet eivät tunteneet moraalisia ongelmia prostituoitujen hyväksikäytöstä.


title: Prostituutio antiikin Kreikassa

text: Samanaikaisesti lait kohtelivat erittäin ankarasti miesten suhteita avioliitossa olevien vapaiden naisten kanssa. Aviorikostapauksissa petetyllä aviomiehellä oli oikeus jopa tappaa itse teossa tavattu avioliittoa loukannut osapuoli; sama päti myös raiskauksen kohdalla. Miesten keskimääräinen avioitumisikä oli noin 30 vuotta, joten halutessaan heteroseksuaalisia suhteita nuorilla ateenalaisilla miehillä ei ollut muuta mahdollisuutta kuin kääntyä orjien tai prostituoitujen puoleen.


title: Prostituutio antiikin Kreikassa

text: Naisasiakkaille suunnattu naisprostituutio on vaikeasti todistettava ilmiö. Platonin "Pidoissa" (191e 2–5) komediakirjailija Aristofanes esittää kuuluisan tarinan Eros-jumalasta ja mainitsee siinä yhteydessä termin ("hetairístriai"). Hänen mukaansa ”naiset, jotka syntyvät primitiivisistä naisista, eivät ole kiinnostuneita miehistä, vaan pitävät naisia parempina, ja siitä tulee käsite "hetairístriai"”. Oletettavasti kyseessä ovat prostituoidut, jotka myyvät palveluitaan lesboasiakkaille. Myös Lukianos Samosatalainen kiinnittää huomionsa tähän tapaan teoksessaan "Ilotyttöjen rupatteluja" (V), mutta on mahdollista, että kyseessä on yksinkertaisesti kirjoittajan viittaus Platonin tekemään tekstiin.


title: Prostituutio antiikin Kreikassa

text: Prostituoidut oli antiikin Kreikassa luokiteltu useaan eri luokkaan. Alimmassa luokassa olevia kutsuttiin nimellä ("pórnai"; yksikössä , "pórnē"). Kuten sanan etymologiakin ilmaisee – lähtökohtana on ("pérnēmi", ”myydä”) – he olivat pääasiassa orjia. Heidän omistajaansa eli parittajaa kutsuttiin nimellä ("pornoboskós", kirjaimellisesti ”"porneiden" paimen”). Parittaja otti veronsa kaikesta tulosta, jota prostituoidut ansaitsivat. Omistaja saattoi olla kansalainen, jonka tulolähde, muiden tulojen joukossa, oli juuri prostituoitujen verotus. Eräs neljännellä vuosisadalla elänyt puhuja kertoo esimerkin kahdesta mainitulla tavalla omaisuutensa hankkineesta. Theofrastos mainitsee teoksessaan "Luonteita" majatalon pitäjän sekä veronkerääjän rinnalla myös parittajan listassa, jossa on lueteltu tavanomaisia ammatteja. Prostituoidun omistaja saattoi olla myös miespuolinen tai naispuolinen metoikki.


title: Prostituutio antiikin Kreikassa

text: Klassisella kaudella, 500- ja 400-luvuilla eaa. prostituoidut olivat orjia ja syntyisin usein barbaareja. Hellenistisellä kaudella tähän ryhmään kuuluivat myös pikkutytöt, jotka heidän kansalaisisänsä olivat syntymän jälkeen jättäneet heitteille ja joita pidettiin orjina, kunnes toisin todistettiin. Nämä tytöt työskentelivät ilotaloissa, jotka sijaitsivat tämänkaltaisesta liiketoiminnasta tunnetuissa kortteleissa, kuten Ateenan satamakaupungissa Pireuksessa tai Kerameikoksen kaupunginosassa. Heidän palvelujaan käyttivät merimiehet ja vähävaraiset kansalaiset.


title: Prostituutio antiikin Kreikassa

text: Kategoriaan "pornai" kuuluivat myös Ateenan kaupunkivaltion omistamien bordellien tytöt. Kreikkalainen oppinut ja kielentaitaja Athenaios (170 jaa. – 200-luku; XIII, 23) siteeraa komediakirjailijaa Filemonia ("Adelfoi", fgt. 23) ja historioitsija Nikandrosta ("Kolofonin historia" = FGrH 271–272 fgt. 9) ja kertoo, että Solon ”huolestuneena nuorten miesten kiihkon hillitsemisestä – – otti tehtäväkseen avata ilotaloja ja asettaa niihin ostettuja naisia”. Näin asian ilmaisee eräs "Adelfoin" henkilö:


title: Prostituutio antiikin Kreikassa

text: Kuten äskeinen henkilö korostaa, niin solononilaiset ilotalot antoivat tyydytyksen kaikille eikä se ollut sidoksissa henkilön tulotasoon. Samaan tapaan Solonin kerrotaan pystyttäneen ilotaloista kerättyjen verojen avulla temppelin Afrodite Pandemokselle eli kirjaimellisesti ”kaiken kansan Afroditelle”. Vaikka tämän anekdootin historiallisuus on vähintäänkin epäilyttävä, näyttää silti selvältä, että ateenalaiset kokivat prostituution osana demokraattista järjestelmäänsä.


title: Prostituutio antiikin Kreikassa

text: Mitä tulee kysymykseen hinnoista, niin useissa yhteyksissä tuodaan esille yhden obolin hinta, joka oli kaikkein halvimman luokan prostituoitujen maksu, mutta kyse on ilmeisesti kaikkein yksinkertaisimmista palveluista. On hyvin vaikea tietää, onko kyse eräänlaisesta tyylikeinosta kertoa, että kyseessä oli todella ”halpa kauppa” vai todellisesta hinnasta.


title: Prostituutio antiikin Kreikassa

text: Astetta ylempänä olivat itsenäisesti työskentelevät prostituoidut, jotka pyydystivät asiakkaitaan kaduilla. Paitsi että he esittelivät omaa sulokkuuttansa suoraan mahdollisille asiakkaille, he turvautuivat myös mainonnallisiin temppuihin. On näet löydetty sandaaleita, joiden pohjaan oli muokattu kuvio, joka jätti merkin ("AKOLUTHI", ”seuraa minua”) maahan painettuna. He käyttivät myös meikkiä, luultavasti eivät kovinkaan hillitysti. Keskikomedian edustaja Eubulos tekee naurunalaisiksi ”lyijyvalkoisella töhrityt ja – – poskensa marjamehulla sivelevät” kurtisaanit.


title: Prostituutio antiikin Kreikassa

text: Itsenäisillä prostituoiduilla oli hyvin erilaiset taustat. Jotkut heistä olivat metoikkien vaimoja, jotka eivät löytäneet muuta työtä kaupungista, johon olivat tulleet, tai köyhiä leskiä tai entisiä "pornē"-luokan prostituoituja, jotka olivat onnistuneet ostamaan itsensä vapaiksi, usein lainan avulla. Ateenassa prostituoitujen tuli rekisteröityä kaupunkivaltion virastossa ja maksaa eräänlainen vero. Jotkut naiset pystyivät vaurastumaan tällä työllä. Ensimmäisellä vuosisadalla jaa. Koptoksessa, roomalaisessa Egyptissä prostituoitujen matkakulu (eräänlainen tullimaksu) oli 108 drakmaa, kun se muilta naisilta oli vain 20 drakmaa.


title: Prostituutio antiikin Kreikassa

text: Itsenäisten prostituoitujen hinnat ovat erittäin vaikeasti arvioitavissa. Ne todennäköisesti vaihtelivat hyvinkin paljon. 300-luvulla eaa. Theopompos toteaa, että toisen ryhmän prostituoidut maksoivat yhden staterin eli neljä drakmaa, ja ensimmäisellä vuosisadalla eaa. epikurolainen filosofi Filodemos Gadaralainen (siteerattu "Anthologia Palatinassa", V 126) mainitsee sarjalippujärjestelmän, jossa kaksitoista käyntiä maksoi viisi drakmaa. Toisella vuosisadalla Lukianos Samosatalaisen dialogissa "Ilotyttöjen rupatteluja" prostituoitu Ampelis piti viiden drakman summaa käyntiä kohden keskinkertaisena hintana (8, 3). Samassa tekstissä nuori neitsyt voi pyytää yhden minan eli sata drakmaa, ja jopa kaksi minaa, jos asiakas on vastenmielinen (7, 3). Toisin sanoen nuori ja kaunis prostituoitu saattoi vaatia korkeampaa hintaa kuin hänen jo ikääntyneempi kollegansa, joskin kuvista voimme nähdä, että oli olemassa myös markkinat vanhempien naisten prostituutiolle. Kaikki riippui tietenkin myös siitä, halusiko asiakas käyttää prostituoitua yksinoikeudella. Oli olemassa myös sellaisia järjestelyjä, että kaverusten ryhmä osti yhdessä prostituoidun ja jakoi käyttöajan niin, että jokaisella ryhmän jäsenellä oli oma aikansa.


title: Prostituutio antiikin Kreikassa

text: Itsenäisten prostituoitujen luokkaan voidaan sijoittaa myös muusikot ja tanssijattaret, jotka toimivat miehisten pitojen yhteydessä. Aristoteles teoksessaan "Ateenan valtiomuoto" (L.2) mainitsee tietyn virkamiesryhmän, astynomit, joiden tehtäviin kuului valvoa, että huilunsoittajattaria sekä lyyran ja kitharan soittajia ei vuokrattaisi iltaa kohden yli kahden drakman edestä. Seksuaaliset palvelut olivat selvästi osa vuokraamista ja niiden hinnoittelu, vaikka astynomit valvoivat asiaa, tahtoi tulla jatkuvasti korkeammaksi ajan myötä.


title: Prostituutio antiikin Kreikassa

text: Hetairat olivat prostituoitujen hierarkian ylintä tasoa. Päinvastoin kuin alemmat luokat, he eivät tyytyneet tarjoamaan yksinomaan seksipalveluja eivätkä heidän tehtävänsä olleet yhtä tarkoin rajattuja. Kirjaimellisesti ("hetaíra") tarkoittaa toveria. Eräässä mielessä heitä voidaan verrata japanilaisiin geishoihin, koska he olivat saaneet perusteellisen kasvatuksen ja pystyivät ottamaan osaa sivistyneisiin keskusteluihin. Spartan naisia lukuun ottamatta hetairat olivat ainoita kreikkalaisia naisia, jotka olivat täysin vapaita ja saattoivat itse hallita omaisuuttaan.


title: Prostituutio antiikin Kreikassa

text: Aspasia, Perikleen rakastajatar, oli viidennen vuosisadan eaa. kuuluisin nainen. Hän oli syntyjään Miletoksesta ja sai siten ulkomaalaisen statuksen Ateenassa. Hän veti puoleensa Sofoklesta, Feidiasta ja jopa Sokratesta ja hänen oppilaitaan. Plutarkhoksen mukaan ("Perikleen elämä", XXIV, t) ”hän dominoi kaikkein vaikutusvaltaisimpia poliitikkoja ja herätti filosofeissa mielenkiinnon, joka ei ollut kovin vähäinen ja kapea-alainen”.


title: Prostituutio antiikin Kreikassa

text: Tiedämme useiden hetaroiden nimet. Klassisella kaudella oli Theodote, joka oli Alkibiadeen ystävä ja jonka kanssa Sokrates keskustelee Ksenofonin "Muistelmissa" (III, 11, 4). Oli myös Neaira, joka oli Pseudo-Demostheneen erään puheen kohde sekä Fryne, joka oli Knidoksen Afroditen mallina – kyseessä on Praksiteleen mestarityö ja kuvattu nainen oli siis hänen rakastajattarensa, mutta samalla myös Hypereideen, ateenalaisen poliitikon ja puhujan, kumppani; Hypereides puolusti Frynetä tämän jumalanpilkkaa koskevassa oikeudenkäynnissä. Tunnettuihin hetairoihin kuuluu myös Leontine, Epikuroksen elämänkumppani, joka oli itsekin filosofi. Hellenistiseltä kaudelta voidaan mainita Tythonike, joka oli Harpaloksen, Aleksanteri Suuren rahastonhoitajan rakastajatar ja vielä Thais, itse Aleksanteri Suuren rakastajatar ja myöhemmin Ptolemaios I:n rakastajatar.


title: Prostituutio antiikin Kreikassa

text: Jotkut näistä hetaroista olivat hyvin varakkaita. Ksenofon kuvailee Theodoten eläneen orjien ympäröimänä, pukeutuneen äveriäästi sekä omistaneen suuren ja ylellisen asunnon. Eräät heistä erottuivat suuren tuhlaavaisuutensa tähden. Niinpä kerrotaan että eräs Rhodopis, runoilija Sapfon veljen vapauttama egyptiläinen orja ja kurtisaani, rakennutti pyramidin. Herodotos (II, 134–135) ei usko tätä kertomusta, mutta kuvailee erittäin kalliin piirtokirjoituksen, jonka kurtisaani kustansi Delfoihin. Kurtisaanien hinnat vaihtelivat erittäin paljon, mutta olivat merkittävästi korkeammat kuin tavallisilla prostituoiduilla. Uudessa komediassa hinnat vaihtelivat 20 ja 60 minan välillä, kun kyse ei ollut ennalta määritellystä kestosta. Menandros näytelmässään "Ärmätti" (säkeet 128–130) mainitsee kurtisaanin, joka ansaitsee kolme minaa päivässä eli enemmän kuin kymmenen "pornē"-luokan prostituoitua yhteensä. Jos on uskominen Aulus Gelliusta ("Attikan öitä" I.8), niin klassisen aikakauden kurtisaanit saattoivat ansaita jopa 10 000 drakmaa yöltä.


title: Prostituutio antiikin Kreikassa

text: Kreikassa ei tunnettu temppeliprostituutiota samassa mittakaavassa kuin sitä esiintyi muinaisessa Lähi-idässä. Ainoat asiaa koskevat tiedot liittyvät kreikkalaisen maailman reuna-alueisiin kuten Sisiliaan, Kyprokseen, Pontoksen kuningaskuntaan tai Kappadokiaan. Poikkeuksen tekee Korintin Afroditen temppeli, jossa oli merkittävä orjattarien ryhmä aina klassiselta kaudelta lähtien. Niinpä noin vuonna 464 eaa. eräs Ksenofon, Korintin kansalainen ja kävelykilpailun sekä viisiottelun olympiavoittaja, omisti Afroditelle kiitoksen osoituksena sata nuorta tyttöä temppelin palvelukseen. Tästä on säilynyt tietoja eräässä Pindarokselta tilatussa laulussa (122 Snell), jossa ylistetään ”hyvin vastaanottavaisia ja palvelevia neitoja ylellisessä Korintissa.” Roomalaisella ajalla temppeli oli Strabonin mukaan (VIII, 6, 20) vauras ja omisti tuhatkunta orjaa, jotka toimivat temppeliprostituoituina.


title: Prostituutio antiikin Kreikassa

text: Spartassa tilanne oli jossakin määrin toinen kuin muissa antiikin Kreikan kaupunkivaltioissa: kerrotaan, että siellä ei asunut yksikään "pórnē". Plutarkhos ("Lykurgoksen elämä" IX, 6) selittää tätä seikkaa jalometallien puuttumisella alueen luonnonvaroista ja siten todellisen rahan puutteella. Spartassa käytettiin rautaista rahaa, jota ei hyväksytty maksuvälineenä missään muualla. Siksi kukaan ilotalonpitäjä ei olisi halunnut asettua Spartaan. Arkaaisen ja klassisen kauden osalta Spartasta ei tosiaankaan ole löydetty ainoatakaan jäännettä, joka kertoisi yleisen prostituution olemassaolosta. Ainoa kutkuttava jäänne on 500-luvulta eaa. peräisin oleva vaasi, joka esittää naisia soittamassa aulosta miesten pidoissa. Kuitenkin on todennäköistä, että kuva ei esitä tuon ajan Spartan todellisuutta, vaan että kyseessä on yksinkertaisesti ikonografinen teema. Lisäksi siivekkään demonin kuvaaminen sekä hedelmien, vihannesten ja alttarin läsnäolo kuvassa antavat aihetta olettaa, että kyseessä on eräänlainen rituaalinen banketti, joka on järjestetty todennäköisesti jonkin hedelmällisyyteen liittyvän jumaluuden kunniaksi. Tällainen saattoi olla esimerkiksi Artemis Orthia tai Apollon Hyakinthios.


title: Prostituutio antiikin Kreikassa

text: Sitä vastoin klassisella kaudella Spartassa kyllä oli hetairoita. Athenaios kertoo kurtisaaneista, joiden kanssa Alkibiades seurusteli ollessaan maanpaossa Spartassa (415–414 eaa.). Ksenofon kertoo teoksessan "Hellenika" Spartassa 300-luvun alkupuolella eaa. tapahtuneesta Kinadonin salaliitosta ja tarkentaa, että päähenkilö karkotettiin kaupungista sillä tekosyyllä, että oli tarpeen pidättää ”erittäin kaunis nainen, jota syytettiin siitä, että hän vietteli kaikki, niin vanhat kuin nuoretkin lakedaimonilaiset (spartalaiset), jotka tulivat Auloniin”. Kyseessä on ollut todennäköisesti hetaira.


title: Prostituutio antiikin Kreikassa

text: Ainakin 200-luvulta eaa. lähtien suuret määrät ulkomaista rahaa oli liikkeellä Lakoniassa. Tällöin Sparta joutui täydellisesti mukaan muiden kreikkalaisten kaupunkien tapoihin ja normeihin. Hellenistisellä kaudella Polemon Ilionilainen kuvaa teoksessaan "Lakedaimonin lahjat" kuuluisaa hetairaa, Kottinaa, ja pronssista lehmää, jonka tämä lahjoitti uhriksi. Kirjoittaja lisää, että vielä hänenkin aikanaan eräänlaisena kuriositeettina näytettiin ilotaloa, jota Kottina oli pitänyt lähellä Dionysos-temppeliä.


title: Prostituutio antiikin Kreikassa

text: Prostituoitujen elinolosuhteiden selvittäminen on hankalaa. Jo pelkästään naisina he kuuluivat kreikkalaisen yhteiskunnan alempaan luokkaan. Nykyaikaan ei ole jäänyt ainuttakaan suoraa kuvausta heidän elämästään, eikä liioin ilotaloista, joissa he työskentelivät. On kuitenkin todennäköistä, että kreikkalaiset ilotalot muistuttivat roomalaisten ilotaloja, joista on tietoja tuon ajan kirjallisuudessa sekä Pompejin säilyneissä rakennuksissa: hämäriä, löyhkääviä ja ahtaita paikkoja. Eräs muinaiskreikan slangitermi prostituoidulle oli ("khamaitypē") eli kirjaimellisesti ”maahan iskeytyvä”, mikä puolestaan kertoo, että palvelut tapahtuivat suoraan paljaalla maaperällä.


title: Prostituutio antiikin Kreikassa

text: Jotkut aikakauden kirjailijoista tuovat esiin prostituoituja, jotka puhuvat itse. Näin tekivät muun muassa Lukianos teoksessa "Ilotyttöjen rupatteluja" ja Alkifron kirjekokoelmassaan; kyse on kuitenkin kaunokirjallisista teoksista. Esiintuodut prostituoidut ovat joko itsenäisiä tai hetairoita; lähteet eivät juurikaan mainitse orjaprostituoituja muuten kuin taloudellisina hyödykkeinä. Tämä osoittaa erinomaisesti, mitä kreikkalaiset miehet ajattelivat prostituoiduista: ennen kaikkea he paheksuivat prostituoitujen kaupallisuutta. Kreikkalaisten mielestä henkilö, joka harjoitti prostituutiota, teki niin joko köyhyyden tai hyödyn, ei seksuaalisen nautinnon takia. Prostituoitujen voitonhimo on hyvin yleinen teema aikakauden komedioissa. On kuitenkin muistettava, että prostituoidut olivat Ateenassa ainoita naisia, jotka hallitsivat rahavarojaan itsenäisesti. Siksi kyse voi olla yksinkertaisesti miesten asian suhteen kantamasta kaunasta. Prostituoitujen väitetylle ahneudelle on myös toinen selitys, sillä heidän uransa oli hyvin lyhyt ja epävarma, minkä lisäksi tulot laskivat ikävuosien lisääntyessä. Jotta prostituoitu olisi voinut elää turvattua vanhuutta, uran aikana oli kerättävä varallisuutta mahdollisimman runsaasti.


title: Prostituutio antiikin Kreikassa

text: Lääketieteelliset käsikirjat antavat prostituoitujen jokapäiväiseen elämään jonkinlaisen, joskin erittäin vajavaisen ja epätäydellisen näkökulman. Niiden mukaan prostituoitujen oli vältettävä kaikin mahdollisin keinoin raskaaksi tulemista, jotta pystyisivät jatkamaan rahan ansaitsemista. Kreikkalaisten harjoittamasta ehkäisystä on kuitenkin hyvin vähän tietoa, huomattavasti vähemmän kuin roomalaisten vastaavista käytännöistä. Usein Hippokrateen tekemäksi mainitun teoksen ("Siemennesteestä", 13) kirjoittaja kertoo yksityiskohtaisesti tapauksen eräästä tanssijattaresta ”jolla oli tapana mennä miesten kanssa”. Kirjoittaja suosittaa tässä tapauksessa hyppäämään niin että kantapäät koskettavat takapuolta, jotta sperma valuisi ulos ja vältyttäisiin riskeiltä. Lähteiden mukaan vaikuttaa siltä, että orjaprostituoidut olisivat turvautuneet myös abortteihin sekä lapsenmurhiin. Itsenäisten prostituoitujen tapauksessa asiat ovat huomattavasti epäselvempiä. Tyttölapsi saatettiin kouluttaa prostituoidun ammattiin, jossa hän sitten seurasi äitiään ja hankki perheen elannon äidin tultua liian iäkkääksi.


title: Prostituutio antiikin Kreikassa

text: Myös kreikkalaiset maljakot antavat meille kuvan prostituoitujen arkielämästä. Prostituoitujen kuvaukset olivat maljakoissa hyvin yleisiä, ja ne voidaan luokitella neljään tyyppiin: pitokuvauksiin, seksikohtauksiin, peseytymisaskareihin sekä huonon kohtelun kuvauksiin. Peseytymiskohtauksissa on yleistä, että prostituoidulla on vähemmän sulokas vartalo: riippuvat rinnat, rasvapoimuja vartalolla ja niin edelleen. Eräässä kyliksissä jopa esitetään prostituoitu tekemässä tarpeensa makuuhuoneen pottaan. Seksikohtauksissa nainen voidaan usein tunnistaa prostituoiduksi siten, että kuvassa on mukana rahapussi, joka viittaa suhteen kaupalliseen luonteeseen. Yleisin kuvissa esitetty yhdyntäasento on takaapäin tapahtuva tavallinen yhdyntä tai anaaliyhdyntä. Tosin näitä kahta voi olla vaikea erottaa toisistaan. Nainen on yleisimmin taipunut kaksinkerroin ja hänen kätensä ovat maata vasten. Anaaliyhdyntä tosin koettiin aikuiselle halventavana, eikä takaapäin tapahtuvaa yhdyntääkään (vastakohtana lähetyssaarnaaja-asennolle) näytetä pidetyn naisille kovin nautinnollisena. Osassa maljakkomaalauksista on esitetty kohtauksia, joissa prostituoituja uhataan kepeillä tai sandaaleilla ja pakotetaan sellaisiin seksiakteihin, joita kreikkalaiset pitivät nöyryyttävinä: suuseksiin, anaaliyhdyntään tai jopa molempiin samanaikaisesti.


title: Prostituutio antiikin Kreikassa

text: Antiikin Kreikassa pidettiin vaaleista hiuksista, joten prostituoidut vaalensivat usein hiuksiaan. Vaatteet olivat paljastavia, sillä vartalo oli tuote, jota myytiin. Vaatteena käytettiin enimmäkseen ohutta tunikaa. Myös kasvojapeittävää huntua käytettiin, mutta sellainen ei koskaan peittänyt tukkaa tai silmiä.


title: Prostituutio antiikin Kreikassa

text: Yhteenvetona voidaan todeta, että hetairat ovat vapaimpia naisia antiikin Kreikassa. On huomattava heidän lukuisuutensa ja halunsa saada osakseen yhteisön arvonanto löytämällä aviomies tai vakituinen seuralainen. Neaira, jonka ura on kerrottu oikeuspuheissa, onnistui näin kasvattamaan kolme lasta, ennen kuin hänen menneisyytensä tuli esille. Samoin Aspasia oli Perikleen avopuoliso tai jopa hänen puolisonsa. Athenaios (XIII,38) huomauttaa että ”huorat, jotka muuttuvat kunniallisiksi naisiksi, ovat yleensä paljon luotettavampia kuin naiset, jotka kehuskelevat kunniallisuudellaan”, ja hän mainitsee useita kuuluisia kreikkalaisia miehiä, jotka olivat mieskansalaisen ja kurtisaanin poikia, esimerkiksi strategi Timoteuksen, Kononin pojan. Toisaalta ei tunneta ainuttakaan esimerkkiä, jossa naispuolinen kansalainen olisi vapaaehtoisesti ryhtynyt hetairaksi.


title: Prostituutio antiikin Kreikassa

text: Uuden komedian aikakaudella prostituoidut tulivat orjien tapaan todellisiksi komedioiden tähdiksi. Tähän voidaan löytää useita eri syitä. Siinä missä vanha komedia käsitteli poliittisia aiheita, uusi komedia oli kiinnostunut yksityisistä ihmisistä ja ateenalaisten arkielämästä. Lisäksi teatterin näyttämö esitti aina julkista ulkotilaa, jossa hyvin kasvatetut naiset eivät juurikaan voineet liikkua säädyllisyyssäädöksistä johtuen. Ainoat naiset, joille yksin ulkona liikkuminen oli tavallista, olivat juuri prostituoidut.


title: Prostituutio antiikin Kreikassa

text: Niinpä uuden komedian juonet turvautuivat usein prostituoituihin. ”Niin kauan kuin on juonikkaita orjia, ankaria isiä, kunniattomia parittajia ja hyväileviä kurtisaaneja, Menandros elää”. Kurtisaani saattoi olla nuori ja kokematon, näytelmän toinen päähenkilö ja nuoren miespäähenkilön rakastettu. Tässä tapauksessa hyveellinen ja vapaa nainen oli alistettu prostituutioon sen jälkeen, kun hänet oli hylätty tai hän oli joutunut merirosvojen sieppaamaksi (näin tapahtuu esimerkiksi Menandroksen komediassa "Samoksen nainen"). Lapsen todelliset vanhemmat tunnistavat hänet kehtoon jätetyn esineen avulla, ja näin nuori nainen vapautuu ja voi solmia avioliiton. Prostituoitu oli myös suosittu sivurooli, jolloin prostituoidun suhde nuoren rakastajan ystävän kanssa kohoaa komedian toiseksi rakkaustarinaksi. Komediassaan "Välitystuomio" Menandros loi vastoin perinteisiä himokkaiden prostituoitujen kuvauksia hyväsydämisen kurtisaanin, joka sallii näytelmän onnellisen lopun.


title: Prostituutio antiikin Kreikassa

text: Sitä vastoin kreikkalaisten esittämissä utopiamaailmoissa tai ihanneyhteiskunnassa ei useinkaan ole sijaa prostituoiduille. Aristofaneen näytelmässä "Naishallitus" (392 eaa.; säkeet 716–719) sankaritar Praksagora kieltää heidät ihannevaltiossa: ”kaikkien huorien, kuinka paljon heitä onkaan, haluan lopettavan heidän toimintansa – – varatakseni näille naisille nuorten miestemme viriilin voiman”. Prostituoidut koetaan tässä tavallisten naisten epälojaaleina kilpailijoina. Platon puolestaan teoksessaan "Valtio" (III. 404d) tuomitsee Korintin prostituoidut samasta syystä kuin attikalaiset sokerileivokset, nimittäin siksi, että molemmat tuovat ihanneyhteiskuntaan liiallista ylellisyyttä ja häiriötä. Hellenistisellä kaudella myös Krates Thebalainen (jota Diodoros Sisilialainen siteeraa kohdassa II, 55–60) kuvaa ihannevaltiota, jossa naiset ja lapset ovat Platonin "Valtion" tapaan yhteistä omaisuutta ja jossa myös prostituutio on julistettu pannaan.


title: Prostituutio antiikin Kreikassa

text: Antiikin Kreikassa oli myös runsaasti miespuolisia prostituoituja (, "pórnoi") . Osa heistä tarjosi palveluitaan naispuolisille asiakkaille ja gigolojen esiintymisestä on todisteita jo klassiselta kaudelta. Niinpä Aristofanes näytelmässään "Rikkaus" kuvaa vanhaa naista, joka on tuhlannut kaikki varansa nuoreen rakastajaan, joka lopulta hylkää naisen. Suurin osa miesprostituoiduista palveli kuitenkin aikuisia miehiä.


title: Prostituutio antiikin Kreikassa

text: Päinvastoin kuin naisten prostituutio, joka kosketti kaiken ikäisiä naisia, miesten prostituutio oli pääsääntöisesti nuorukaisiässä olevien tehtävä. Pseudo-Lukianos teoksessaan "Erōtes" eli "Amores" (25–26) kirjoittaa:


title: Prostituutio antiikin Kreikassa

text: Ikäkausi, jonka aikana nuorukaiset olivat haluttuja, alkoi puberteetista ja jatkui aina nuorukaisen parrankasvuun saakka. Karvaisuus oli kreikkalaisille erityisen epämiellyttävä asia. Silti tunnettiin myös heittiöitä, jotka säilyttivät suhteensa kasvaneeseen nuorukaiseen, mutta joka oli kuitenkin ajellut kaikki karvansa.


title: Prostituutio antiikin Kreikassa

text: Kun naisten prostituutio ei ollut kreikkalaisille mikään skandaalin aihe, niin sitä ei ollut myöskään miesten prostituutio. Orjapoikien ilotalot toimivat avoimesti, eivätkä suinkaan ainoastaan Pireuksen, Kerameikoksen tai Lykabettoksen pahamaineisissa kortteleissa, vaan kaikkialla kaupungeissa. Eräs eittämättä kaikkein kuuluisimmista nuorista poikaprostituoiduista oli Platonin dialogissa "Faidon" esiintyvä Faidon Elisläinen, joka joutui kotikaupunkinsa valtauksen yhteydessä vangiksi ja sitten myös toimimaan prostituoituna. Hän työskenteli ilotalossa kunnes Sokrates huomasi hänen kauneutensa ja älykkyytensä sekä osti varakkaiden ystäviensä avulla tämän vapaaksi. Varsin nopeasti nuorukainen kohosi filosofin oppilaaksi ja antoi nimensä yhdelle Platonin dialogeista, jossa kerrotaan Sokrateen kuolemaa edeltäneistä viimeisistä hetkistä. Kreikan kaupunkivaltiot keräsivät myös veroa prostituoiduilta. Puheessaan "Timaiosta vastaan" (I, 74) tunnettu puhuja Aiskhines kuvailee tarkasti oikeudelle miesbordellia. Tällaisten talojen asiakkaita ei mitenkään rangaistu lainsäädännöllä niiden käytöstä, eikä sitä tehnyt myöskään yleinen mielipide.


title: Prostituutio antiikin Kreikassa

text: Miesprostituution olemassaolo laajassa mittakaavassa todistaa, että kyse ei ollut pederastian rajoittumisesta vain pieneen etuoikeutettujen luokkaan. Jos vähemmän vaurailla kansalaisilla ei ollut aikaa eikä varallisuutta harrastaa aristokraattien rituaaleja (tarkkailla gymnasioneiden katsomoissa, seurustella ja antaa lahjoja), jotka eittämättä liittyivät seurustelurituaaleihin, jokaisella oli mahdollisuus tyydyttää mieltymyksensä prostituoitujen parissa. Nuorukaiset oli suojattu lailla kaikenlaista fyysistä väkivaltaa vastaan, toisin kuin naiset. Isäntien ja miesorjien välisistä seksuaalisista suhteista ei ole tietoa, ennen kuin sellainen mainitaan Ksenofonin teoksessa "Pidot" (390 eaa.). Toinen syy miesprostituoitujen käyttöön oli se, että kreikkalaisilla oli omat tabunsa ja yksi niistä oli fellaatio, joka oli heidän mielestään nöyryyttävä tapahtuma. Tämän vuoksi pederastisessa suhteessa rakastaja (, "erastēs") ei voinut ehdottaa nuorelle rakastetulleen (, "eromenos") ja tulevalle kansalaiselle tämän toiveen toteuttamista, vaan hänen oli käännyttävä prostituoidun puoleen.


title: Prostituutio antiikin Kreikassa

text: Tämän johdosta, vaikka toiminta ei ollut laitonta, prostituution harjoittaminen oli kuitenkin jossain mielessä sosiaalisesti häpeällistä. Se oli tavallisesti orjien tai yleisemmin ei-kansalaisten harjoittamaa. Kansalaisille siitä saattoi olla Ateenassa arvaamattomia seurauksia: jopa yhteisön kansalaisoikeuksien menettäminen eli ("atimía"). Puheessaan "Timarkhosta vastaan" Aiskhines puolustautuu Timarkhosta vastaan väittämällä Timarkhoksen olleen nuoruudessaan prostituoitu; tämän takia Timarkhoksen tulisi menettää kaikki poliittiset oikeutensa, mukaan lukien oikeus nostaa syyte jotakuta vastaan. Vastaavasti vapaan nuorukaisen saattaminen prostituoiduksi tai rahan tarjoaminen hänelle seksipalveluja vastaan oli tiukasti kielletty, sillä se johti siihen, että nuorukainen menetti tulevat kansalaisoikeutensa.


title: Prostituutio antiikin Kreikassa

text: Kreikkalaisten järkeilyä tässä asiassa selittää Aiskhines (§ 29) siteeraten lakia, joka koskee "dokimasiaa" (): kansalainen joka prostituoi itsensä (, "peporneuménos") tai antaa sen muiden tehtäväksi (, "hētairēkōs") ei ole oikeutettu puhumaan julkisissa tilaisuuksissa, sillä »se, joka on myynyt omaa kehoaan, jotta toiset käyttävät sitä omaksi tyydytyksekseen (, "ef' hybrei"), ei ehkä epäröisi myydä myöskään yhteisiä etujamme.» Historioitsija Polybios (XII, 15, 1) kertoo Timaioksen syytöksistä Agathokles Syrakusalaista vastaan käyttäen samaa tematiikkaa. Määritelmän mukaan miesprostituoitu on sellainen, joka luopuu omasta arvokkuudestaan, jotta voi tyydyttää jonkun toisen haluja: ”yleinen prostituoitu (, "koinòn pórnon") on taipumuksiltaan huikentelevaisempi, eli naakka tai närhi , sekä hormi, joka antaa peräpäätä jokaiselle, joka sitä tahtoo”.


title: Prostituutio antiikin Kreikassa

text: Kuten naistenkin kohdalla, niin myös miesprostituoitujen hintataso oli erittäin vaihteleva. Athenaios (VI, 241) mainitsee pojan, joka tarjosi itseään yhdestä obolista. Summan pienuus herättää kuitenkin epäilyjä. Straton, joka kirjoitti epigrammeja 100-luvulla jaa., viittaa viiden drakman hintaiseen vaihtokauppaan. Pseudo-Aiskhines (VII, 3) arvioi erään Melanopuksen ansainneen 3 000 drakmaa, mutta tässä on ilmeisesti kyse koko uran aikana hankituista tuloista.


title: Prostituutio antiikin Kreikassa

text: Aiskhines erottelee puheessaan "Timarkhosta vastaan" (§ 29, vrt. yllä) prostituoidut ja ylläpidetyt nuorukaiset. Myöhemmin hän lisää (§ 51–52), että jos Timarkhos olisi tyytynyt ensimmäiseen suojelijaansa, hänen käytöksensä olisi ollut vähemmän moitittavaa. Mutta kun hän jätti tämän rakastajansa, kun tällä ei ollut enää mahdollisuutta pojan ylläpitoon, ja otti suojelijakseen erään toisen miehen, vieläpä keräsi muitakin suojelijoita, hän todisti Aiskhineen mukaan tällä, ettei hän ollut ylläpidetty nuorukainen ("hētairēkōs") vaan yleisessä käytössä oleva prostituoitu ("peporneumenos").


title: Centaurus A

text: Centaurus A (tunnetaan myös nimellä NGC 5128) on linssimäinen galaksi noin 15 miljoonan valovuoden etäisyydellä Kentaurin tähdistössä. Se on myös lähin aktiivinen galaksi. Vuonna 1986 galaksissa havaittiin supernova (SN 1986G).


title: Centaurus A

text: Galaksin ytimessä uskotaan olevan supermassiivinen musta aukko, josta purkautuu materiaa lähes puolella valon nopeudella. Galaksin ytimestä tuleva materiavirta törmää ympäröivään kaasuun, ja tuloksena on korkeaenergiaisia hiukkasia. Galaksin ydin myös säteilee voimakkaasti röntgenalueella.


title: Silmälasikarhu

text: Silmälasikarhu ("Tremarctos ornatus") on ainut karhu ("Ursidae"), joka elää trooppisessa Etelä-Amerikassa. Se voi kasvaa jopa 180 senttimetriä pitkäksi ja saattaa painaa jopa toistasataa kiloa. Koostaan huolimatta se on taitava kiipeilijä. Silmälasikarhut eivät talvehdi niin kuin muut karhut.


title: Silmälasikarhu

text: Silmälasikarhut syövät enimmäkseen kasviravintoa, kuten lehtiä ja hedelmiä. Toisinaan ne saalistavat jyrsijöitä, hirvieläimiä sekä laamoja ja vikunjoita.


title: Bonnie ja Clyde

text: Bonnie Elizabeth Parker (1. lokakuuta 1910 – 23. toukokuuta 1934) ja Clyde Champion Barrow (24. maaliskuuta 1909 – 23. toukokuuta 1934) olivat kuuluisa rikollisparivaljakko, joka toimi 1930-luvun laman aikaan Yhdysvalloissa ryöstäen useita pankkeja, pikkukauppoja ja huoltoasemia vuosina 1930–1934. Lisäksi he johtivat useita näyttäviä vapautusoperaatioita vangittujen tovereidensa saamiseksi ulos vankilasta. Ei ole täysin varmaa, milloin kumppanukset rupesivat yhteistyöhön. ”Uransa” varrella Clyde onnistui saamaan etsintäkuulutuksen noin kymmenestä murhasta.


title: Bonnie ja Clyde

text: Osan aseistaan, muun muassa Colt M1911 -pistooleja ja BAR-pikakiväärejä, parivaljakko varasti kansalliskaartin asevarastoista. Clyde onnistui varastamaan myös Ford V-8 -auton. Hyvien varusteiden ansiosta he onnistuivat välttämään paikallispoliisien kiinniottoyritykset. Parivaljakko käytti erittäin taitavasti hyväkseen sitä, että Yhdysvaltain eri osavaltioilla oli erilliset poliisivoimat. Siirtymällä osavaltiosta toiseen he pystyivät tehokkaasti karistamaan takaa-ajajat kannoiltaan.


title: Bonnie ja Clyde

text: Jo eläkkeellä ollut teksasilaispoliisi Frank Hamer kutsuttiin takaisin töihin pariskunnan kiinniottamiseksi. Hamer seurasi huolellisesti parin liikkeitä ja saatuaan lopulta erään vihjeen hän organisoi väijytyksen Louisianaan. Kuusi poliisia oli piiloutunut tienvieren pusikoihin Blenville Parishin ulkopuolella Louisianassa aamulla 23. toukokuuta 1934. Pariskunnan auton jarruttaessa poliisit avasivat tulen sitä kohti. Autoa kohti ammuttiin ainakin 130 laukausta. Bonnie ja Clyde kuolivat tässä luotisateessa.


title: Bonnie ja Clyde

text: Pariskunta tunnettiin läpi koko Amerikan. Lehtiotsikoiden takia he olivat saaneet mystisen ja romantisoidun hohteen. Myös dramaattisen loppunäytöksen surmanlaukaukset myötävaikuttivat Bonnien ja Clyden tarinan nousuun legendaariseksi.


title: Bonnie ja Clyde

text: Vuonna 1967 ilmestyi tositapahtumiin perustuva Arthur Pennin ohjaama elokuva "Bonnie ja Clyde", jossa Bonniea esitti Faye Dunaway ja Clydea Warren Beatty.


title: Yhteistoimintamenettely

text: Yhteistoimintamenettely määritellään laissa yhteistoiminnasta yrityksissä (334/2007), jossa säädetään pakollisesta yhteistoimintamenettelystä, mutta yhteistoimintaa, työnantajan ja työntekijöiden välistä vapaamuotoista neuvottelua voidaan toteuttaa koska tahansa. Tavoitteena on yhteisymmärryksessä kehittää yrityksen toimintaa ja työntekijöiden mahdollisuuksia vaikuttaa yrityksessä tehtäviin päätöksiin, jotka koskevat heidän työtään, työolojaan ja asemaansa yrityksessä. Tarkoituksena on myös tiivistää työnantajan, henkilöstön ja työvoimaviranomaisten yhteistoimintaa työntekijöiden aseman parantamiseksi ja heidän työllistymisensä tukemiseksi yrityksen toimintamuutosten yhteydessä. Menettelyssä käsitellään työsuhteen oikeuksiin ja velvollisuuksiin liittyviä kysymyksiä. Yhteistoimintalaki koskee yrityksiä, joissa on vähintään 20 työntekijää, mutta yhteistoimintaa voidaan suorittaa myös pienemmissä yrityksessä.


title: Yhteistoimintamenettely

text: Tyypillisiä yhteistoiminnassa käsiteltäviä asioita ovat muun muassaEnnen kuin työnantaja tekee päätöksen yhteistoimintaa edellyttävistä asioista, sen on neuvoteltava työntekijöiden kanssa. Lopullinen päätösvalta on työnantajalla, mutta lain tarkoitus on parantaa työntekijöiden mahdollisuutta vaikuttaa itseään koskeviin asioihin ja vähentää kitkaa työpaikalla. Neuvotteluissa käydään läpi työnantajan esittämien muutosten perusteet, vaikutukset ja vaihtoehdot.


title: Yhteistoimintamenettely

text:
On syytä huomioida, että tutkimuksessa on esitetty kriittisiä näkökohtia yhteistoimintamenettelyn tosiasiallisista funktioista ja seuraamuksista. Esimerkiksi Mannevuo on huomauttanut, että tosiasiassa yhteistoimintamenettely on käytännössä muodostunut tehostamis- ja irtisanomistoimenpiteeksi (esim. Mannevuo 2015,
209; Lintula 2010, 437).


title: Yhteistoimintamenettely

text: Työntekijöitä yt-neuvotteluissa edustavat tyypillisesti työntekijöiden tai työntekijäryhmien valitsemat luottamusmiehet (luottamushenkilöt). Yhtä henkilöä koskevien muutosten osalta henkilö itse voi käydä yt-neuvotteluja (esimies-alaiskeskustelut). Työntekijä voi halutessaan pyytää neuvotteluihin luottamusmiehen, luottamusvaltuutetun tai muun avustajan. Työnantajapuolella yt-neuvotteluihin osallistuvat tyypillisesti yrityksen henkilöstöhallinnon edustajat, henkilöstöpäälliköt ja -johtajat sekä työnantajan lakiasioista vastaavat. Ay-liitot tai työvoimaviranomaiset eivät osallistu yt-neuvotteluihin (ei määräystä yt-laissa), mutta niitä voidaan kuulla tarvittaessa. Osallistujien määrä voi vaihdella suuresti: mitään rajaa osallistujamäärälle ei ole.


title: Yhteistoimintamenettely

text: Työnantajan on annettava esitys yt-neuvotteluista kirjallisesti kuusi tai kahdeksan päivää ennen ensimmäistä neuvottelukertaa. Ilmoitusaika on kuusi päivää, jos muutos aiheuttaa yhden tai useamman työntekijän irtisanomisen, lomauttamisen tai osa-aikaistamisen. Neuvotteluesitys pitää tehdä määrämuotoon: neuvottelujen aika, paikka, tiedot neuvotteluista on mainittava. Työntekijöiden pyytäessä yt-neuvotteluja, työnantajan on annettava neuvotteluesitys tai kirjallinen ilmoitus, miksi yt-neuvottelut eivät ole tarpeen.


title: Yhteistoimintamenettely

text: Yhteistoimintalaki määrittelee erilaisia menettelytapoja tilanteissa, joissa yt-järjestelmää on käytettävä. Niitä ovat:


title: Yhteistoimintamenettely

text: 1. Jatkuva tiedotusmenettely (11 §)


title: Yhteistoimintamenettely

text: 2. Tiedotus ennen yt-neuvotteluja (7 b §)


title: Yhteistoimintamenettely

text: 4. Tehostettu neuvottelumenettely (7 § mom 1)


title: Yhteistoimintamenettely

text: 5. Erityistehostettu neuvottelumenettely (~irtisanomisneuvottelut) (7a § ja 8 § mom 2)


title: Yhteistoimintamenettely

text: 6. Toimintasuunnitelma ja toimintatarpeet (7 d §)


title: Yhteistoimintamenettely

text: 7. Sopimusmenettely - työsäännöt ja yhteistyökoulutus (7 § mom 4, 1. ja 2. kohta, mom 5)


title: Yhteistoimintamenettely

text: 8. Ehdollinen sopimusmenettely (7 § mom 4, 3. kohta, mom 5)


title: Yhteistoimintamenettely

text: Henkilöstön vähentämistä, lomauttamista tai osa-aikaistamista koskevat yt-neuvottelut katsotaan toteutuneiksi, kun asiasta päästy sopuun. Mikäli neuvoteltavasta asiasta ei ole syntynyt sovintoa, yt-neuvottelut tulkitaan pidetyiksi kun muutoksista on neuvoteltu vähintään kaksi kertaa; ensimmäisellä kerralla neuvotellaan muutosten perusteista, toisella mahdollisuuksista rajoittaa vähennykset minimiin ja pehmentää vähennysten vaikutuksia esim. koulutuksella. Minimi neuvotteluaika on viikko. Ellei sopimusta synny, neuvotteluaika on vähintään kuusi viikkoa, mikäli muutos johtaa vähintään kymmenen palkansaajan osa-aikaistamiseen, irtisanomiseen tai lomauttamiseen yli 90 päiväksi. Tällöin osapuolille on annettava vähintään viikko toiseen neuvottelukertaan valmistautumiseen. Maksimiaikaa neuvotteluille ei ole: neuvotteluja voidaan käydä jopa vuosia. Yhteistoimintaneuvotteluita voidaan käydä useita samanaikaisesti.


title: Yhteistoimintamenettely

text: Mikäli työnantaja rikkoo yt-lain määräyksiä neuvotteluista, jotka koskevat henkilöstön vähentämistä, se voidaan tuomita maksamaan hyvitystä (sinänsä laillisinkin perustein) irtisanomalleen, osa-aikaistamalleen tai lomauttamalleen työntekijälle. Hyvityksen tuomitsemiseksi riittää, että työnantaja on rikkonut yt-lain menettelysäännöksiä. Tiettyjen yt-lain määräysten rikkomisesta työnantaja voidaan tuomita myös sakkoon.


title: Huulikarhu

text: Huulikarhu ("Melursus ursinus") on Etelä-Aasiassa Nepalista Sri Lankaan elävä karhu ("Ursidae"). Sen ravinto eroaa muista karhuista, sillä se syö termiittejä. Se on ainoa laji joka kuuluu sukuun "Melursus".


title: Huulikarhu

text: Huulikarhun ruumis on 150–190 senttimetriä pitkä. Sen turkki on pitkä ja tuuhea, jonka väri vaihtelee punaruskeasta mustaan. Huulikarhun voi tunnistaa selkeästä ”V”-muotoisesta valkoisesta merkistä sen rinnassa, vaaleasta kuonosta ja mustasta nenästä. Sen kuono on pitkä ja huulet ovat paljaat. Nämä ovat sopeutumisia sen hyönteisruokavaliolle. Huulikarhun vahvat jalat ovat työntyneet sisäänpäin ja niissä on pitkät luiset kynnet, joita se ei pysty vetämään sisään. Ne ovat sopeutuneet kaivamiseen. Urokset painavat 80–140 kilogrammaa. Ne ovat naaraita suurempia, jotka painavat 55–95 kilogrammaa. Tassunjäljet ovat hyvin samanlaisia kuin ihmisen jalanjäljet.


title: Huulikarhu

text: Rudyard Kiplingin Viidakkokirjassa esiintyvä opettajamainen karhu Baloo on huulikarhu.


title: Lexington

text: Lexington on usean paikan nimi Yhdysvalloissa:


title: Shizuokan prefektuuri

text: Shizuokan prefektuuri () on yksi Japanin 47:stä prefektuurista. Se sijaitsee Chūbun alueella Honshūn saaren keskiosassa ja sen pääkaupunki on Shizuoka. Siellä on 3 735 000 asukasta (vuonna 2012) ja sen pinta-ala on 7 780,50 neliökilometriä.


title: Shizuokan prefektuuri

text: Shizuokan prefektuuri sijaitsee Tyynenmeren rannikolla ja sen rantaviiva on noin 500 kilometrin pituinen. Lännessä se ulottuu syvälle Japanin alpeille, kun taas idässä se käsittää kapean Fuji-vuoren rajaaman rannikkokaistaleen ja Izun niemimaan. Shizuokan naapuriprefektuurit ovat Aichin lännessä ja Naganon ja Yamanashin prefektuurit pohjoisessa sekä Kanagawan prefektuuri idässä. Vuoden keskilämpötila on 17,2 °C


title: Shizuokan prefektuuri

text: Prefektuuri jakautui aikaisemmin Totomin, Surugan ja Izun provinsseihin. Japanin siirtyessä prefektuurijakoon heinäkuussa 1871, muodostettiin näistä alueista Nirayaman, Shizuokan ja Horien prefektuurit. Shizuokan prefektuuri sai nykyisen muotonsa kun nämä kolme prefektuuria saatiin liitettyä yhteen vuonna 1876.


title: Shizuokan prefektuuri

text: Shizuoka on pitkään ollut Japanin liikenneyhteyksien kannalta strateginen alue. Prefektuurin läpi kulkevat sekä Tōkaidō Shinkansen että Tōmein moottoritie.


title: San Agustín

text: San Agustín on kylä Etelä-Kolumbiassa, Huilan departementissa. Alejo Astudillo perusti alkuperäisen kylän vuonna 1752. Intiaanien hyökkäykset kuitenkin tuhosivat tämän kylän ja nykyisen asutuskeskuksen perusti Lucas de Herazo y Mendigaña vuonna 1790.


title: San Agustín

text: Alue tunnetaan esikolumbiaanisen ajan arkeologisista kohteistaan, jotka tuovat voittoa kylän taloudelle, sillä alueella vierailee huomattavasti sekä kolumbialaisia että ulkomaalaisia matkailijoita. San Agustínin arkeologinen puisto on osa UNESCOn maailmanperintöluetteloa.


title: Kain provinssi

text: Kain provinssi () oli Japanin entinen provinssi, joka vastaa nykyistä Yamanashin prefektuuria. Se sijaitsi Honshūn keskiosassa Tokiosta länteen, vuoristoisella Fuji-vuoren sisältävällä alueella. Toinen nimi provinssille oli Kōshū ().


title: Kain provinssi

text: Sengoku-kaudella sotaherra Takeda Shingen hallitsi Kaita linnoituksestaan Kōfusta. Sen jälkeen se joutui Tokugawa-suvun haltuun.


title: Libanonin rauhanturvaoperaatio 2006

text: Libanonin rauhanturvaoperaatio 2006 on hanke, mistä on päätetty Yhdistyneiden kansakuntien turvallisuusneuvoston päätöslauselman perusteella. Yhdistyneet kansakunnat voi lähettää enintään 15 000 sotilasta käsittävän joukon Etelä-Libanoniin turvaamaan rauhaa. Operaation tarkoituksena on yhdessä Libanonin asevoimien kanssa ottaa Etelä-Libanon haltuun, estää Hizbollahin asetäydennykset pääasiassa Syyriasta Bekaan laakson kautta sekä riisua Hizbollah aseista.


title: Libanonin rauhanturvaoperaatio 2006

text: Alueella on jo ennestään noin 2000 YK:n rauhanturvaajan UNIFIL-joukko. Alueella on myös UNTSO-operaatio, mikä käsittää sotilastarkkailua alueella.


title: Libanonin rauhanturvaoperaatio 2006

text: Israelin pääministeri Ehud Olmert pyysi jo ennen kuin YK:n päätöksenteko asiasta oli valmiina Saksaa lähettämään joukkoja Etelä-Libanoniin. Saksassa ilmenneen vastustuksen vuoksi Saksa lähettikin vain laivoja tukemaan operaation logistiikkaa. Viralliseksi perusteluksi ilmoitettiin, että ei haluta historiallisista syistä muodostuvan tilannetta, missä saksalaissotilas saattaisi joutua ampumaan israelilaissotilasta rauhanturvaoperaatiossa. Myöhemmin myös muut EU-maat tarjosivat laivastoa.


title: Libanonin rauhanturvaoperaatio 2006

text: Israelin ja Hizbollahin taisteluiden kestäessä Ranska kohosi EU:ssa merkittävään rooliin rauhan välittämisessä. Ranska lupasi aluksi 2 500 sotilasta rauhanturvaoperaation rungoksi. Sittemmin Ranska ilmoitti, että se voi lähettää alueelle vain 200 sotilasta lisää, jolloin UNIFIL-joukoissa palvelevat 200 ranskalaista huomioon ottaen yhteismäärä olisi kohonnut 400:aan. Ranska ilmoitti lisäksi, että sen on vaikea irrottaa enempää joukkoja, koska Ranskalla on muissa tehtävissä ulkomailla 1 700 sotilasta.


title: Libanonin rauhanturvaoperaatio 2006

text: 20. elokuuta 2006 Israel ilmoitti, ettei se halua Libanoniin rauhanturvaajamaiksi sellaisia, joilla ei ole diplomaattisia suhteita. Libanoniin joukkoja tarjonneista maista Bangladeshilla, Indonesialla ja Malesialla ei ole diplomaattisuhteita Israeliin.


title: Libanonin rauhanturvaoperaatio 2006

text: Tämän jälkeen Romano Prodi tarjosi Ranskan lupaamaa määrää italialaisia joukkoja YK:n rauhanturvaoperaation rungoksi edellyttäen kuitenkin, että Israel takaa YK-joukkojen turvallisuuden ilmahyökkäyksiltä.


title: Libanonin rauhanturvaoperaatio 2006

text: Kysymys Hizbollahin aseistariisunnasta nousi ydinkysymykseksi, koska Hizbollah ei ollut ilmoittanut luopuvansa aseistaan, vaan juhli aselepoa voittonaan. Hizbollahin aseistariisunta päätettiin käytännössä jättää Libanonin asevoimien tehtäväksi. Israel on ilmoittanut, ettei se luovu Libanonin meri- ja ilmasaarrosta ennen kuin kansainväliset joukot ovat tulleet alueelle riittävässä määrin. Israel ei myöskään luovuta Etelä-Libanonissa kuin osan asemistaan Libanonin asevoimille odottaen kansainvälisten joukkojen saapumista alueelle.


title: Libanonin rauhanturvaoperaatio 2006

text: YK:lla on tavoitteena se, että sillä on kaiken kaikkiaan enintään 15 000 rauhanturvaajaa Etelä-Libanonissa. Tähän lukuun lasketaan alueella jo olevat 2 000 UNIFIL-rauhanturvaajaa, jolloin voidaan lähettää 13 000 lisää. Yhdistyneiden kansakuntien tavoitteena on se, että:


title: Libanonin rauhanturvaoperaatio 2006

text: Yhdistyneiden kansakuntien joukkoja komentaa ranskalainen kenraali helmikuuhun 2007, minkä jälkeen komento siirtyy italialaiselle kenraalille. Yhdysvallat suositti alussa, että Egypti ja Turkki lähettäisivät joukkoja Etelä-Libanoniin.


title: UNIFIL

text: UNIFIL () on Yhdistyneiden kansakuntien Libanoniin sijoittuva rauhanturvaoperaatio, joka on käynnistetty vuonna 1978.


title: UNIFIL

text: Operaatio perustuu Yhdistyneiden kansakuntien turvallisuusneuvoston päätöslauselma 425:een ja päätöslauselma 426:een 13. maaliskuuta 1978. Tuolloin operaation tarkoituksena on tuolloin ollut valvoa Israelin vetäytymistä Etelä-Libanonista, palauttaa kansainvälinen rauha ja turvallisuus alueella sekä tukea Libanonin hallitusta sen auktoriteetin palauttamiseksi alueella.


title: UNIFIL

text: Uudessa mandaatissa tehtäviksi määritellään osapuolten vihollisuuksien lopettamisen valvonta, Libanonin armeijan Etelä-Libanonin alueelle sijoittumisen tukeminen, humanitaarisen avun perille vieminen varmistaminen sekä tarvittaessa paikallisen väestön suojeleminen.


title: UNIFIL

text: Libanonin sisällissota 1982 aiheutti, että Saad Haddadin johtamat "tosiasialliset joukot (de facto forces)", jotka käyttivät nimeä Etelä-Libanonin armeija, ottivat Etelä-Libanonia haltuunsa. Saad Haddadin johtamat joukot saivat aineellisen tuen Israelilta muodostaen osan Israelin turvallisuusvyöhykettä Libanonin valtionalueella. Israelin läsnä oleminen Etelä-Libanonissa synnytti Hizbollahin.


title: UNIFIL

text: Libanonissa on noin 11 000 UNIFIL-rauhanturvaajaa (marraskuu 2013).


title: UNIFIL

text: Suomi on aiemmin osallistunut operaatioon vuosina 1982–2001 sekä 2006–2007. Tasavallan presidentin joulukuussa 2011 antamalla päätöksellä voidaan Libanoniin lähettää jälleen enintään 200 rauhanturvaajaa. Ensimmäiset 177 suomalaista rauhanturvaajaa lähtivät Libanoniin toukokuussa 2012.


title: UNIFIL

text: Kriisinhallintajoukon eli SKJL:n johdossa toimii vuonna 2014 everstiluutnantti Kari Nisula.


title: Comair

text: Comair on Delta Air Linesin omistama yhdysvaltalainen lentoliikenteen syöttöliikenneyhtiö. Sen pääkonttori sijaitsee Boonen piirikunnassa, Kentuckyn osavaltiossa. Yhtiötä johtaa Don Bornhorst.


title: Comair

text: Comairin keskuskentät ovat Cincinnati-Northern Kentuckyn kansainvälinen lentoasema ja John F. Kennedyn kansainvälinen lentoasema. Niiltä se lentää yli sataan kohteeseen.


title: Comair

text: Yhtiö perustettiin maaliskuussa 1977. Sen perustivat David Mueller ja hänen isänsä Raymond. Operointi tapahtui Piper Navajoilla. Vuonna 1984 yhtiö alkoi yhteistyön Deltan kanssa, jolloin siitä tuli Delta Connection -operaattori. Vuonna 1986 Delta osti 20% yhtiön osakkeista ja vuonna 1999 loput osakkeet 2 miljardilla dollarilla.


title: Comair

text: Vuonna 2001 kaikki yhtiön lentäjät olivat kolme kuukautta lakossa.


title: Comair

text:
Jouluna 2004 yhtiö peruutti kaikki 1160 lentoaan kesken lomakautta tietojärjestelmäongelmien vuoksi.
Vuonna 2005 Comairin emoyhtiö haki velkasaneerausta (Chapter 11), joka veti Comairinkin konkurssitilaan. Samana vuonna yhtiö alkoi vähentää kapasiteettiaan säästääkseen kulujaan.


title: Comair

text: Syyskuussa 2005:


title: Messier 73

text: M73 (tunnetaan myös nimellä NGC 6994) on neljän hyvin lähekkäisen tähden muodostama rypäs. Se sijaitsee Vesimiehen tähdistössä. Charles Messier löysi sen 4. lokakuuta 1780.


title: Messier 73

text: M73 on neljän tähden muodostama asterismi. Asterismi tarkoittaa visuaalista tähtikuvioa, jonka tähdet eivät ole varsinaisesti yhteydessä toisiinsa. M73 yksi parhaimmin tunnetuista ja tutkituista asterismeista.


title: Messier 73

text: M7 sijaitsee taivalla Vesimiehen tähdistössä.


title: TMI

text: TMI voi tarkoittaa ainakin seuraavia asioita:


title: UNDOF

text: United Nations Disengagement Observer Force (UNDOF) on Jom kippur -sodan jälkeen 1974 perustettu Yhdistyneiden kansakuntien rauhanturvaoperaatio, jonka tarkoituksena oli valvoa Syyrian ja Israelin joukkojen vetäytymistä Golanin kukkuloilta sekä lisäksi Israelin ja Syyrian välisen aselevon ehtoja. Päinvastoin kuin Egyptillä ja Jordanialla ei Syyrialla eikä Libanonilla ole vielä rauhansopimusta Israelin kanssa.


title: UNDOF

text: Operaation mandaatti alkoi vuonna 1974. Alkuvaiheessa henkilöstön ja kaluston pääosa tuli Golanille UNEF II operaatiosta. Suomalaiset liittyivät operaatioon 1979, kun Siinailta siirrettiin osasto korvaamaan kotiutettavia iranilaisia. Suomalaisten joukkojen vahvuus oli pataljoona, jossa palveli yhteensä 5 977 rauhanturvaajaa. Suomalainen pataljoona poistui alueelta 13. joulukuuta 1993 ja sen vastuualue luovutettiin puolalaiselle pataljoonalle.


title: Uniformitarianismi (tieteenfilosofia)

text: Uniformitarianismi on tieteenfilosofinen periaate, jonka mukaan luonnonlait ovat olleet samat menneisyydessä kuin mitä ne ovat nyt, kun niitä havainnoidaan. Sen ydin voidaan yhdistää sanomalla, että "nykyisyys on avain menneisyyteen". Uniformitarianismia sovelletaan tyypillisesti geologiassa, tähtitieteessä, paleontologiassa, evoluutiotutkimuksessa ja muissa tieteissä, joilla on sovelluksia myös menneisyyden ymmärtämisessä.


title: Uniformitarianismi (tieteenfilosofia)

text: Uniformitarianismi on erittäin vanha periaate, mutta sen toivat tunnetuksi brittiläiset tiedemiehet 1700-luvun ja 1800-luvun vaihteessa. Termin nimesi William Whewell. Mainittavia nimiä periaatteen takana ovat myös James Hutton, John Playfair ja Charles Lyell.


title: Uniformitarianismi

text: Uniformitarianismi voi tarkoittaa:


title: UNTSO

text: United Nations Truce Supervision Organization (UNTSO) on Yhdistyneiden kansakuntien vanhin rauhanturvaoperaatio, joka perustettiin 1948. Sen tehtävänä oli valvoa Israelin itsenäisyyssodan tulitauon ehtojen toteutumista Lähi-idässä. Se tukee alueella myös muita YK:n rauhanturvaoperaatioita.


title: UNTSO

text: Operaatioon osallistuneita maita ovat Argentiina, Alankomaat, Australia, Belgia, Chile, Irlanti, Italia, Itävalta, Kanada, Kiina, Nepal, Norja, Ranska, Suomi, Sveitsi, Tanska, Viro ja Yhdysvallat. Mukana ei ole yhtään muslimimaata. UNTSO välittää sotilastarkkailijoita kolmelle alueella toimivalle rauhanturvaoperaatiolle, Libanonissa toimivalle UNIFILille, UNDOFille ja Siinaille.


title: UNTSO

text: UNTSOlla on toimistot Beirutissa, Damaskoksessa ja Ismailiassa, sen päätoimipaikka on Jerusalemissa.


title: UNTSO

text: Organisaation tarkkailijat ovat aseettomia, ja he tarkkailevat alueella tapahtuvia tulitaukorikkomuksia ja välittävät niistä tietoa eteenpäin. Tarkkailuryhmät ovat monikansallisia, ja jokainen havainto on ainakin kahden eri kansallisuutta olevan tarkkailijan vahvistetta luotettavuuden takaamiseksi.


title: UNTSO

text: Israel pommitti toistuvasti UNTSO:n tukikohtaa Khiamin kaupungissa, joka lopulta johti neljän UNTSO:n aseettoman tarkkailijan kuolemaan. Tarkkailijat olivat Itävallan, Kanadan, Kiinan ja Suomen kansalaisia.


title: UNTSO

text: Yhdistyneiden kansakuntien pääsihteeri Kofi Annan antoi tapauksesta lausunnon Roomassa On 26 heinäkuuta 2006 Israelin pääministeri Ehud Olmert valitteli soitossaan Kofi Annanille tapahtunutta luvaten perusteellisen tutkimuksen tapauksesta.


title: UNTSO

text: 8. elokuuta 2006, aseettomien sotilastarkkailijoiden ruumiit löydettiin ja tunnistettiin. He olivat:


title: Bekaanlaakso

text: Bekaanlaakso on hedelmällinen laakso, joka sijaitsee Libanonissa noin 30 kilometrin päässä Beirutista itään Libanoninvuorten ja Antilibanonin vuoriston välissä, minkä korkein huippu sijaitsee Hermonvuorella.


title: Bekaanlaakso

text: Bekaanlaakso on Libanonin šiiojen sekä Hizbollahin vahvaa kannatusaluetta.


title: Pehr-Olof Sirén

text: Pehr-Olof Alfred Sirén (10. tammikuuta 1923 Porvoo – 24. marraskuuta 1986 Helsinki), joka tunnettiin myös nimillä Per Siren ja Per-Olof Siren sekä lempinimellään Pärre, oli suomalainen näyttelijä.


title: Pehr-Olof Sirén

text: Sirén syntyi Porvoossa leipurimestari Johan Sirénin ja Anna Dahlströmin perheeseen tammikuussa 1923. Sirén oli mukana perustamassa Aunuksen Teatteria vuonna 1941, ja Sirén opiskeli hetken aikaa Helsingin yliopistossa ja hän toimi myös toimittajana Uusimaassa ja kirjeenvaihtajana Hufvudstadsbladetissa.


title: Pehr-Olof Sirén

text: Sirén sai kiinnityksen Lilla Teaterniin 1945, jossa hän näytteli vuoteen 1947 asti. Tämän jälkeen Sirén toimi Porvoon Näyttämön johtajana 1947–1949 ja 1951–1954, Mikkelin Teatterin johtajana 1949–1951 sekä Teatteri Jurkan näyttelijänä 1954–1960. Intimiteatterissa Sirén näytteli 1960–1962, minkä jälkeen siirtyi Televisioteatteriin, jossa hän työskenteli vuoteen 1981 asti.


title: Pehr-Olof Sirén

text: Sirénillä oli myös kolmisenkymmentä elokuvaroolia vuosina 1954–1986, useimmiten sivurooleja.


title: Pehr-Olof Sirén

text: Elokuvauransa alkuaikoina Sirén nähtiin sivurooleissa mm. muutamassa Aarne Tarkaksen elokuvassa sekä myöhemmin mm. Komisario Palmu-elokuvissa Kaasua, komisario Palmu! (1961) sekä Vodkaa, komisario Palmu (1969). Sirén tunnettiin teräväpiirteisen älyllisenä näyttelijänä, ja hänet nähtiin sekä hyvässä yhteiskunnallisessa asemassa olevien hahmojen kuin myös kansanomaisten henkilöiden rooleissa.


title: Pehr-Olof Sirén

text: Sirén tunnetaan kuitenkin parhaiten Maunu Kurkvaaran elokuvien yhtenä vakionäyttelijänä ja hänen ensimmäinen merkittävä elokuvatyönsä olikin tuomari Kaius Kanniston pääosa Kurkvaara-elokuvassa Patarouva(1959), ja samassa roolissa hänet nähtiin yhdeksän vuotta myöhemmin Kurkvaara-elokuvassa Rottasota(1968). Sirénin roolityötä Patarouvassa pidettiin onnistuneena tulkintana ja Suomen Sosialidemokraatin I.L-s:n mukaan "Sirén kesti armottoman pitkät lähikuvat ihailtavalla tavalla". Sirénin muita merkittäviä roolitöitä Kurkvaara-filmeissä olivat näyttelijä Pärren osa elokuvassa Rakas... (1961), Yksityisalueen (1962) Mäkelä, Kielletyn kirjan (1965) inkvisitiotuomari & oikeuden puheenjohtaja, Miljoonaliigan (1968) Kalle ja Kujanjuoksun (1971) puolustusasianajaja. Myös Sirénin uran viimeiseksi jäänyt elokuva, Perhosen uni (1986), oli Kurkvaaran ohjaama.


title: Pehr-Olof Sirén

text: Sirén teki myös merkittävän pääosatehtävän televisioelokuvassa "Martinin rikos (1980), sekä "pienen vastaanottovirkailijan roolin John Hustonin elokuvassa "Kremlin kirje" (1970), jota kuvattiin Suomessa. Sirén nähtiin myös Mika Kaurismäen ohjaamassa elokuvassa "Arvottomat" (1982), sekä niin ikään muutamassa Spede Pasasen elokuvassa: Kahdeksas veljes (1971), Professori Uuno D.G. Turhapuro (1975), Koeputkiaikuinen ja Simon enkelit (1979) ja Lentävät luupäät (1984). Sirén teki useita rooleja myös äidinkielellään eli ruotsiksi.


title: Pehr-Olof Sirén

text: Sirén oli naimisissa farmaseutti Kaisa Anttilan kanssa vuosina 1944–1962, ja jäätyään leskeksi Sirén avioitui näyttelijä Anja Pohjolan kanssa vuonna 1963. Yhdessä aviopari esitti Uuno Turhapuron appivanhempia elokuvassa "Professori Uuno D. G. Turhapuro" (1975).


title: Pehr-Olof Sirén

text: Sirénin tyttären Isan (s. 1945) lapsia ovat näyttelijä Janus Hanski sekä laulajat Anna Hanski ja Pinja Hanski. Sirén kuoli marraskuussa 1986 Helsingissä 63 vuoden ikäisenä.


title: Värillisten kansalliskongressi

text: Värillisten kansalliskongressi () oli eteläafrikkalainen apartheidia vastustanut järjestö, joka ajoi Etelä-Afrikan värillisen vähemmistön asiaa. Se oli yksi järjestöistä, joka situoutui vuonna 1955 Vapauden peruskirjaan.


title: Euroopan Grand Prix 2006

text: Euroopan Grand Prix 2006 oli Fomrula 1-sarjan 5. osakilpailu, joka ajettiin Nürburgringin radalla Saksassa 5. - 7. toukokuuta 2006. Kilpailun voitti Ferrarin Michael Schumacher. Seuraavat sijat menivät Fernando Alonsolle, Felipe Massalle ja Kimi Räikköselle. Mainitsemisen arvoinen on myös saksalais-suomalaisen Nico Rosbergin seitsemäs sija.http://koti.mbnet.fi/janir/2006/eur.html


title: S.K.A.T.E.

text: S.K.A.T.E. on rullalautailemalla suoritettava kahden pelaajan peli. Pelissä pelaajat suorittavat vuorotellen temppuja ja toisen pelaajan on onnistuttava toistamaan se.


title: S.K.A.T.E.

text: S.K.A.T.E.-pelissä toinen pelaaja on vuorollaan 'näyttäjä', joka ensin esittää tempun ja toinen on 'vastaaja', joka toistaa sen. Vuoronsa alussa näyttäjä nimeää tempun ja sen jälkeen esittää sen. Tämän jälkeen vastaajalla on yksi yritys onnistua sen toistamisessa. Jos näyttäjä ei onnistu nimeämässään tempussa ensimmäisellä yrityksellä, siirtyy näyttövuoro suoraan vastaajalle. Jos vastaaja epäonnistuu, saa hän yhden kirjaimen sanasta 'SKATE' ja näyttövuoro vaihtuu, viimeisellä yrityksellä jos on jo kirjaimet SKAT, on kaksi yritystä. Se pelaaja, jolle ensimmäisenä kertyy viisi kirjainta, häviää pelin. Tasapuolisuuden parantamiseksi pelissä asetetaan usein rajoituksia temppuihin, joita näyttäjä saa esittää.


title: S.K.A.T.E.

text: Suomen rullalautaliiton S.K.A.T.E.-pelin viralliset säännöt


title: Sulfaatti

text: Sulfaatit ovat rikkihapon suoloja. Eräitä sulfaatteja kutsutaan kauppanimellä vihtrilli.


title: Sulfaatti

text: Vihtrilli-sanan pohjana on latinan "vitriol", joka on muodostettu alkemistien ohjelauseen alkukirjaimista: "Etsi sitä, mikä on maan alla, ja kun sen kehität täydelliseksi, olet löytävä salatun kiven". Alkemistit ajattelivat, että sulfaateilla olisi keskeinen osuus viisasten kiven etsinnässä. Samalla he pitivät näitä aineita ihmisen henkisen kasvun symboleina.


title: Sulfaatti

text: Sulfaatti-ioni on moniatominen anioni, jonka empiirinen kaava on SO ja moolimassa 96,07 g/mol. Ioni koostuu yhdestä rikkiatomista, jota ympäröi neljä tetraedrin muotoon asettunutta happiatomia. Sulfaatti-ioni on vetysulfaatti-ionin HSO konjugaattiemäs.


title: Sulfaatti

text: Sulfaattiyhdisteet ovat ioniyhdisteitä. Useimmat sulfaatit ovat hyvin vesiliukoisia. Poikkeuksia ovat huonosti veteen liukenevat kalsiumsulfaatti, strontiumsulfaatti ja bariumsulfaatti.


title: Sulfaatti

text: Sulfaattisuoloja voidaan valmistaa liuottamalla metalleja rikkihappoon tai neutraloimalla rikkihappoa emäksisellä yhdisteellä, kuten metallihydroksidilla, -oksidilla tai -karbonaatilla. Sulfaateille on tyypillistä muodostaa kaksoissulfaatteja joissa on sekä kolmenarvoinen että yhdenarvoinen kationi ja näitä kaksoissulfaatteja kutsutaan alunoiksi.


title: Sulfaatti

text: Sulfaattibakteereja eli sulfaattia pelkistäviä bakteerisukuja ovat Desulfovibrio, Desulfobacter, Desulfobulbus, Desulfomicrobium, Desulfococcus, Desulfosarcina, Thermodesulfobacterium, Thiocapsa ja Desulfotomaculum.


title: Sulfaatti

text: Sulfaatit ovat tärkeitä niin kemianteollisuudessa kuin biologisissa prosesseissa:


title: Malpelosaari

text: Malpelosaari () on Kolumbialle kuuluva saari 505 kilometriä Kolumbian rannikosta.


title: Malpelosaari

text: Saari on muodostunut karusta ja paljaasta kivestä, jossa on kolme huippua. Kalliosaari on laajan vedenalaisen selänteen korkein huippu. Kolumbian armeijalla on ollut siellä varuskunta vuodesta 1986. Kymmenen vuotta myöhemmin saaren lähivesistä tehtiin luonnonsuojelualue. Malpelon luonnonsuojelualue on säteeltään vajaa 10 kilometriä oleva ympyränmuotoinen alue, jonka keskipiste on kohdassa 3°58'30N, 81°34'48W. Syvimmillään se ulottuu 3400 metrin syvyyteen.


title: Malpelosaari

text: Malpelossa elää ainutlaatuinen haipopulaatio. Saaren vesillä uiskentelee satojen yksilöiden vasarahaiparvia sekä "Carcharhinus falciformis" -lajin muodostamia parvia. Se onkin todella suosittu haisukelluspaikka.


title: Malpelosaari

text: Alueella tavataan 17 lajia merinisäkkäitä, seitsemän lajia meressä eläviä matelijoita, 394 kalalajia ja 340 nilviäislajia. Linnuista tunnetaan 25 000 galapagosinnaamiosuulan yhdyskunta ja 59 muuta lajia, joista osa asuu siellä pysyvästi, osa pysähtyy muuttomatkallaan.


title: Malpelosaari

text: Kesällä 2006 Malpelo listattiin UNESCOn maailmanperintöluetteloon.


title: Nicolas-Louis de Lacaille

text: Nicolas Louis de Lacaille (15. maaliskuuta 1713 Rumigny, Ardennes – 21. tammikuuta 1762 Pariisi) oli ranskalainen tähtitieteilijä.


title: Nicolas-Louis de Lacaille

text: Hänet muistetaan erityisesti luettelostaan, jossa on melkein 10 000 eteläisen tähtitaivaan kohdetta. Tämä luettelo, nimeltään "Coelum Australe Stelliferum", julkaistiin postuumisti vuonna 1763. Se sisälsi 14 uutta tähdistöä, jotka vakiintuivat sittemmin. Hän myös laski pimennysajankohtia 1 800 vuodelle.


title: Nicolas-Louis de Lacaille

text: Hän syntyi Rumignyssä Ardennesin departementissa ja opiskeli teologiaa Pariisissa. Myöhemmin hän kiinnostui tieteistä ja sai töitä, ensimmäisenä työtehtävänään katselmuksen tekeminen rannikolla Nantesista Bayonneen. Sen jälkeen vuorossa oli Maapallon kaarevuussäteen uudelleen mittaaminen Ranskan kohdalta. Tämä operaatio oli vaikea, mutta hän onnistui siinä noin kahdessa vuodessa. Tuloksiensa avulla hän korjasi J. Cassinin julkaisemia kummallisia tuloksia. Hänet palkittiin pääsyllä akatemiaan ja nimityksellä matematiikan professoriksi Mazariniin, missä hän työskenteli pienessä observatoriossa.


title: Nicolas-Louis de Lacaille

text: Lacaillen unelma eteläisen taivaan havainnoinnista toteutui, kun hän lähti vuonna 1750 astronomiselle tutkimusmatkalle Hyväntoivonniemelle. Tällä matkalla hän havainnoi kuun ja auringon parallaksia, teki ensimmäiset mittaukset Maan kaarevuussäteestä Etelä-Afrikan kohdalta ja teki lisäksi havaintoja 10 000 eteläisestä tähdestä. Palatessaan Pariisiin vuonna 1754 Lacaille sai harmikseen huomata olevansa julkisen huomion kohteena. Hän vetäytyi takaisin Mazariniin ja kuoli siellä rankan työskentelyn pahentaman kihdin vaivaamana.


title: Nicolas-Louis de Lacaille

text: Jérôme Lalande on sanonut Lacaillesta, että suhteellisen lyhyen elämänsä aikana hän teki enemmän havaintoja ja laskelmia kuin useimmat aikakauden astronomit yhteenlaskettunakaan. Hänen työnsä laatu kilpaili määrän kanssa.


title: Nicolas-Louis de Lacaille

text: La Caillen kraatteri Kuussa ja asteroidi 9135 Lacaille (tunnetaan myös nimillä 7609 P-L ja 1994 EK6) on nimetty Nicolas Louis de Lacaillen mukaan.


title: Shuma-Gorath

text: Shuma-Gorath on Marvel-kustantamon julkaisuissa esiintyvä demoni ja Kaaoksen Herra. Shuma-Gorath mainittiin ensimmäisen kerran yhdysvaltalaisen "Marvel Premiere" -lehden numerossa 5 (1972) ja hahmon ensiesiintyminen tapahtui samaisen lehden numerossa 10 (1973). Shuma-Gorath tunnetaan myös laajemmin siitä, että hän on pelattava hahmo "Marvel vs Capcom" -videopelisarjassa. Shuma-Gorath on luultavasti saanut vaikutteita Cthulhu-tarinoista – ainakin Shuma-Gorathilla on samanlaisia fysikaalisia ominaisuuksia.


title: Shuma-Gorath

text: Ensimmäisen kerran Shuma-Gorath mainittiin Robert E. Howardin lyhyessä tarinassa ”The Curse of the Golden Skull”, joka sijoittuu muinaiseen Lemuriaan. Tarinassa Rotath-niminen velho herättää Shuma-Gorathin kirouksena ihmiskunnalle. Tässä tarinassa Shuma-Gorathilla oli kuitenkin inhimillinen olomuoto.


title: Shuma-Gorath

text: Shuma-Gorath muistuttaa valtavaa vihreää silmää, josta pursuaa lonkeroita. Vaikka olennon todellinen alkuperä on mysteeri, hän hallitsi koko maailmaa jo ennen Celestiaalien ensimmäistä ristiretkeä. Aikamatkailijavelho Sise-Negi kuitenkin kukisti ihmisuhreja vaativan demonin. Tästäkin ahdingosta Shuma-Gorath pelastui ja siirsi itsensä muinaiseen Hyboriaan, jossa Crom, Conan barbaarin jumala vangitsi demonin vuoren sisälle kolmen taikakirjan avulla. Shuma-Gorath kykeni silti puuttumaan Conanin ja Kulan Gath -nimisen sankarin elämiin, kunnes Crom kyllästyneenä siirsi olennon kotiulottuvuuteensa.


title: Shuma-Gorath

text: Shuma-Gorath yritti silti palata takaisin maapallolle Tohtori Oudon opettajan, Muinaisen mielen kautta. Yritys pakotti Tohtori Oudon surmaamaan opettajansa.


title: Shuma-Gorath

text: Vuosia myöhemmin Outo tuhosi onnettomien tapahtumien jälkeen talismaanit, jotka pitivät Shuma-Gorathin poissa maasta. Tämän jälkeen Oudon oli pakko matkata Shuma-Gorathin kotiulottuvuuteen ja taistella tätä vastaan. Kyetäkseen taistelemaan jumalallista Shuma-Gorathia vastaan Oudon oli imettävä itseensä kaaosmagiaa, mutta tuhottuaan demonin Outo huomasi muuttuvansa itse uudeksi Shuma-Gorathiksi. Outo joutui surmaamaan itsensä estääkseen tämän, mutta pelastui myöhemmin liittolaisensa avulla. Shuma-Gorath taas kykeni kokoamaan itsensä kaaosmagian palasista.


title: Shuma-Gorath

text: Äskettäin velho nimeltään Nicholas Scratch kutsui Shuma-Gorathin uudelleen maan pinnalle. Jälleen kerran Shuma-Gorathin oli vetäydyttävä Ihmenelosten, Tohtori Oudon ja Diablon yhdistettyä voimansa.


title: Shuma-Gorath

text: Shuma-Gorath on ikiaikainen ja voimakas demoni korkeinta mahdollista säätyä. Olennolla on valtavat yliluonnolliset voimat, kerta se on käytännössä haavoittumaton muuta kuin kaikkein voimakkainta magiaa vastaan. Shuma-Gorathilla on myös yliluonnollisen suuret fyysiset voimat ja kestävyys (nämäkin ovat kuitenkin luonteeltaan maagisia).


title: Shuma-Gorath

text: Kehonsa omalaatuisen muodon vuoksi Shuma-Gorath on taitava muodonmuuttaja ja kykenee jopa muuttumaan tyystin nestemäiseksi. Shuma-Gorath kykenee luomaan monenlaisia energiaiskuja, jotka syntyvät useimmiten hänen suuresta silmästään. Eräässä voimakkaimmista hyökkäyksistään Shuma-Gorath luo kaikkien lonkeroidensa avustamana suuren, puhtaasta energiasta koostuvan pallon päänsä päälle ja tuhoaa sen avulla jopa kokonaisia todellisuuksia. Shuma-Gorath kykenee myös teleportaatioon ja levitaatioon.


title: Shuma-Gorath

text: Shuma-Gorath kykenee liikkumaan todellisuuksien ja paikkojen välillä puhtaan tahtonsa avulla. Demoni kykenee myös muokkaamaan ja vääristämään todellisuuksia sekä kutsumaan avukseen toisia yliluonnollisia olentoja.


title: Shuma-Gorath

text: Shuma-Gorathin älykkyys on laskematon, hänen tietämyksensä lähenee kaikkitietävyyttä.


title: Shuma-Gorath

text: Shuma-Gorath oli pelattava hahmo "Marvel Super Heroes"-videopelissä. Vaikka hahmolla on ollut vain puolisen tusinaa esiintymiskertaa kolmen vuosikymmenen aikana, se valittiin silti videopelitähdeksi. Tämä aikaansai lukemattomien internet-sivustojen perustamisen, joissa (useimmiten väärin) spekuloitiin Shuma-Gorathin olemusta.


title: Shuma-Gorath

text: Kummallisen virheen kautta Shuma-Gorath väritettiin "Marvel Super Heroes"-videopelissä purppuran väriseksi (vaikka ensimmäinen ruutu "Marvel Premiere"-lehden numerossa 10 antaakin olettaa olennon olevan purppurainen). Marvel Super Heroes vs. Street Fighter - sekä Marvel vs. Capcom 2 -peleissä Shuma-Gorath oli palautettu jälleen vihreäksi.


title: Espanjan Grand Prix 2006

text: Espanjan Grand Prix 2006 oli Formula 1-sarjan 6. osakilpailu, joka ajettiin 12. - 14. toukokuuta 2006 Circuit de Catalunyan radalla Espanjassa. Kilpailun voitti Renault'n Fernando Alonso.


title: Espanjan Grand Prix 2006

text: David Coulthardin 200. kilpailu.


title: Espanjan Grand Prix 2006

text: Felipe Massan 1. nopein kierros.


title: Espanjan Grand Prix 2006

text: Renault-moottorin 150. paalupaikka.


title: Espanjan Grand Prix 2006

text: Jacques Villeneuven sijoitus pudotettiin kymmenellä muiden taakse moottorivaihdon takia.


title: Aterioivat filosofit

text: Aterioivat filosofit on Edsger Dijkstran ajatuksen pohjalta Tony Hoaren esittämä, tietojenkäsittelyyn liittyvä rinnakkaisuusongelma vuodelta 1965. Ongelma on seuraava:


title: Aterioivat filosofit

text: Viisi filosofia istuu pyöreän pöydän ympärillä. Filosofit joko ajattelevat tai syövät – tarkemmin ilmaistuna ajattelevat, tulevat nälkäisiksi, syövät ja aloittavat taas ajattelun. Jokaisella filosofilla on edessään lautasellinen spagettia (joka ei koskaan lopu), ja lautasten väliin on asetettu yksi haarukka. Kukin filosofi tarvitsee kaksi haarukkaa syödäkseen, joten rinnakkain istuvat filosofit eivät voi syödä yhtä aikaa. Kun filosofi tulee nälkäiseksi, hän yrittää saada itselleen lautasen kummallakin puolella olevan haarukan. Jos haarukoiden saanti onnistuu, hän syö, laittaa haarukat takaisin pöydälle ja jatkaa miettimistään.


title: Aterioivat filosofit

text: Tavoitteena on luoda algoritmi, jonka avulla filosofit pääsevät ajattelun lomassa syömään. Filosofit eivät saa keskustella keskenään, vaan kukin filosofi tekee itsenäisesti päätöksen haarukoiden käyttämisestä ja syömisestä vain oman tilansa ja lautasensa vieressä olevien haarukoiden perusteella.


title: Aterioivat filosofit

text: Ongelmana on se, että ratkaisu voi nälkiintyä (engl. "starvation", suomennettu myös ”nääntyminen”) tai lukkiutua (engl. "deadlock").


title: Aterioivat filosofit

text: Lukkiutuminen on tilanne, jossa kukaan ei pääse syömään koskaan. Näin voi tapahtua, jos algoritmin mukaan filosofi nostaa ensin oikean haarukan ja sitten vasemman haarukan. Jos kaikki filosofit tulevat nälkäisiksi yhtä aikaa, kukin heistä saa nostettua oikean haarukan käteensä, mutta kukaan ei saa vasenta haarukkaa. Niinpä kukaan ei pääse syömään, ja järjestelmä lukkiutuu.


title: Aterioivat filosofit

text: Nälkiintyminen on tilanne, jossa filosofi joutuu odottamaan syömistään kohtuuttoman kauan. Tätä ei voi tapahtua, jos algoritmi on edellisessä kappaleessa kuvattu ”nosta ensin oikea haarukka ja sitten vasen”. Mutta jos lukkiutuminen on haluttu estää muuttamalla algoritmia siten, että tilanteessa, jossa filosofi ei saa vasenta haarukkaa, hän laskee oikean haarukan alas joksikin aikaa ja yrittää uudelleen hetken päästä, voi nälkiintyminen tapahtua. Olettakaamme, että filosofit 1, 2 ja 3 istuvat rinnakkain vasemmalta oikealle (oletamme, että filosofien 4 ja 5 toiminta ei olennaisesti vaikuta kokonaisuuteen). Filosofi 1 syö. Filosofi 2 tulee nälkäiseksi, ja saa nostettua oikean haarukan, mutta ei vasenta. Hän siis laskee oikean haarukan hetkeksi alas. Nyt kuitenkin filosofi 3 aloittaa syömisen, ja kun filosofi 2 yrittää uudelleen, hän ei saa edes oikeaa haarukkaa haltuunsa. Filosofi 1 lopettaa syömisen ja aloittaa ajattelemisen. Tällä välin filosofi 3 natustelee ruokaansa niin kauan, että filosofi 1 tulee nälkäiseksi jälleen ja aloittaa syömisen. Filosofi 3 siirtyy ajattelemaan, mutta aloittaa syömisen jälleen ennen, kuin filosofi 1 lopettaa syömisen. Jos näin jatkuu pitkään, filosofi 2 ei pääse syömään ja sananmukaisesti nälkiintyy.


title: Joint Aviation Authorities

text: Joint Aviation Authorities eli JAA oli Euroopan siviili-ilmailukonferenssin (ECAC) elin, jossa Euroopan valtiot pyrkivät yhteistyöhön yhteisten turvallisuusstandardien ja -menetelmien kehittämiseksi. JAA muun muassa sertifioi siviili-ilma-alukset käyttöön EU-alueella.


title: Joint Aviation Authorities

text: JAA:n keskeiset toiminnot sulautettiin Euroopan yhteisön asetuksen 1592/2002 hyväksymisen myötä Euroopan lentoturvallisuusvirastoon (EASA).


title: Joint Aviation Authorities

text: JAA vastasi Yhdysvaltain ilmailuhallintoa "Federal Aviation Administration" (FAA).


title: FLTK

text: FLTK (Fast Light Toolkit) on käyttöliittymäkirjasto, jonka Bill Spitzak on kehittänyt alustaksi kolmiulotteisten mallien piirtämiseen OpenGL:llä. Se soveltuu myös graafisten käyttöliittymien tekemiseen. FLTK toimii yleisimillä käyttöjärjestelmillä ja sillä tehdyt ohjelmat näyttävät samanlaisilta alustasta riippumatta, sillä se ei käytä käyttöjärjestelmän omia elementtejä. FLTK on kehitetty C++-kielelle, mutta sidonnat löytyvät myös Pythonille ja Rubylle. Yksinkertainen ja lyhyt FLTK:lla tehty ohjelma on vain noin 100 kilotavun kokoinen.


title: Mikko Tuliniemi

text: Mikko Tuliniemi (s. 4. joulukuuta 1979) on suomalainen rockmuusikko. Hän on soittanut tai laulanut yhtyeissä Clown, Valo, Hallowed, Random Eyes, Ristinolla, Rebelhead, No Man's Band ja Feiled. Tuliniemi on myös soittanut Stoner Kings -yhtyeessä taiteilijanimellä Wolf. Hän on myös Lost Societyn keikkamiksaaja.


title: Piilokamera

text: Piilokamera on kamera, jonka tarkoitus on kuvata kohdetta tämän tietämättä. Piilokamera on kätketty kuvauskohteelta siten, että se on joko kokonaan pois näkyvistä tai sitten se on naamioitu joksikin toiseksi esineeksi. Piilokamerat ovat usein valvontakameroita liikkeissä tai tehtaissa, mutta myös kotitalouksissa.


title: Piilokamera

text: Piilokameroita käytetään myös televisio-ohjelmien luomiseen. Näissä piilotettu kamera seuraa ihmisiä, jotka järjestetään yleensä noloon tilanteeseen.


title: Jan Křtitel Vaňhal

text: Jan Křtitel Vaňhal (saks. Johann Baptist Vanhal; 12. toukokuuta 1739 Nechanice – 20. elokuuta 1813 Wien) oli tšekkiläissyntyinen säveltäjä.


title: Jan Křtitel Vaňhal

text: Vaňhal syntyi Nechanicessa ja aloitti musiikinopiskelun synnyinseuduillaan. Myöhemmin hän siirtyi Wieniin, jossa hänelle opetti sävellystä Carl Ditters von Dittersdorf. Hän ryhtyi urkuriksi Opočnoon 1757, ja vuonna 1759 hän sai kuoromestarin toimen. Vuodet 1769–1771 Vaňhal vietti Italiassa. Hän toimi myöhemmin pääasiassa Wienissä ja oleskeli myös Varaždinissa nykyisessä Kroatiassa.


title: Jan Křtitel Vaňhal

text: Vaňhalin teoksiin kuuluu kvartettoja, kymmeniä sinfonioita ja hengellistä musiikkia. Hänen säveltämänsä kaksi oopperaa ovat kadonneet..


title: Haukiputaan Ahmat

text: Haukiputaan Ahmat, virallisesti Ahmat ry, on vuonna 1956 perustettu suomalainen jääkiekkoseura, joka on kotoisin Oulun Haukiputaalta. Seuran toiminta on painottunut jääkiekkoon, mutta historian aikana Haukiputaan Ahmoilla on ollut toimintaa myös jalkapallossa, jousiammunnassa ja taitoluistelussa. Ahmojen edustusjoukkue pelaa Suomen viidenneksi korkeimmalla sarjatasolla jääkiekon III-divisioonassa. Joukkue pelaa kotiottelunsa vuonna 1992 valmistuneessa Haukiputaan jäähallissa, joka sijaitsee Haukiputaan Annalankankaalla.


title: Haukiputaan Ahmat

text: Miesten edustusjoukkueen ohella Ahmoilla on mittavasti jääkiekkotoimintaa myös juniorijoukkueissa, ja seura on saanut juniorityöstään Nuori Suomi -sinetin. Juniorijoukkueiden ohella Ahmoissa toimii myös pienille lapsille suunnattu luistelukoulu sekä harrastekiekko.


title: Haukiputaan Ahmat

text: Ahmat pelaa kotiottelunsa Haukiputaan Annalankankaan teollisuusalueella sijaitsevassa, vuonna 1992 valmistuneessa Haukiputaan jäähallissa. Jäähalli tunnetaan myös lempinimellä Ahmahalli. Hallin yleisökapasiteetti jääkiekko-otteluissa on 1 500, joista 1 000 on seisomapaikkoja. Lisäksi jäähallilla toimii kahvio.


title: Haukiputaan Ahmat

text: Haukiputaan Ahmojen perustava kokous pidettiin Haukiputaan Martinniemessä 10. elokuuta 1956. Aluksi seuran perustamisen jälkeen joukkueesta puhuttiin Martinniemen Ahmoina, mutta seuran viralliseksi kotipaikaksi on yleisesti mielletty perustamisesta lähtien Haukipudas. Seuran historian ensimmäiseksi puheenjohtajaksi valittiin Mauri Pursiainen, joka hoiti tehtävää vuoteen 1961.


title: Haukiputaan Ahmat

text: Ahmojen jääkiekkokulttuurilla on raumalainen tausta, sillä Martinniemen Rauma-Repolan paikallisjohtaja Knut Virtanen oli kotoisin Raumalta, ja kipinä haukiputaalaisen jääkiekkoseuran perustamiseen syttyi hänen poikiensa toimesta. Rauma-Repolan Martinniemessä sijainneet tehtaat olivat paikkakunnalle suuri työllistäjä, joka huolehti omalta osaltaan myös suedun urheilutoiminnan rahoittamisesta. Vuoden 1956 lokakuussa Rauma-Repola solmi Ahmojen kanssa sopimuksen jääkiekkokaukalon rakentamisesta. Lisäksi Rauman Lukon pelaajat kävivät näyttämässä haukiputaalaisille jääkiekon pelaamisen mallia vuoden 1956 talvella, jolloin jääkiekkoa pelattiin vielä jääpallokentällä. Ahmat pelasi seurahistoriansa ensimmäisen ottelun 2. joulukuuta 1956, kun se kohtasi harjoitusottelussa Oulun Työväen Palloilijat.


title: Haukiputaan Ahmat

text: Seuran jääkiekkoiluun keskittyvässä toiminnassa oli katkos vuosien 1967–1978 välillä, jolloin Rauma-Repola halusi keskittää paikallista urheilutoimintaa ja Ahmat yhdistyivät yleisseura Haukiputaan Veikkojen jääkiekkojaostoksi ja haukiputaalaisesta jääkiekkotoiminnan harjoittamisesta vastasivat Veikot ja Haukiputaan Heitto. Seuran jääkiekkotoiminta käynnistettiin uudelleen vuonna 1986.


title: Haukiputaan Ahmat

text: Kaudeksi 2011–2012 Ahmojen edustusjoukkue nousi jääkiekon kolmanneksi korkeimmalle sarjatasolle eli Suomi-sarjaan, kun se kukisti kahdessa karsintaottelussa Suomi-sarjassa neljänneksi sijoittuneen Limingan Kiekko-Karhujen joukkueen. Ensimmäisen, Limingassa pelatun karsintaottelun Ahmat voitti lukemin 8–3 ja Haukiputaalla ennätysyleisön edessä pelatun ratkaisevan ottelun 8–5. Suomi-sarjassa pelatun kauden 2011–2012 aikana Ahmojen paras pistemies ja maalintekijä oli 29 runkosarjan ottelua tehopistein 18+13=31 pelannut Sami Siltakoski. Kausi oli joukkueelle kuitenkin haastava, ja Ahmojen menestyminen Suomi-sarjassa jäi heikoksi.


title: Haukiputaan Ahmat

text: Ahmat pelasi Suomi-sarjassa vielä seuraavan kauden ajan, mutta kaudella 2013–2014 seuran edustusjoukkue ei pelannut sarjaotteluita lainkaan.


title: Haukiputaan Ahmat

text: Kauden 2014–2015 Ahmat pelasi viidenneksi korkeimmalla sarjatasolla III-divisioonassa pohjoisen aluesarjassa. Joukkue sijoittui runkosarjassa viidenneksi voittaen 24 ottelustaan 15, ja saavutti kauden tavoitteensa pudotuspeleihin pääsemisestä. Joukkueen paras pistemies runkosarjassa oli 23 ottelussa tehopisteet 13+23=36 merkkauttanut hyökkääjä Ville Ratilainen. Pudotuspelien ensimmäisellä ottelukierroksella Ahmat pelasi välieräpaikasta kohdatessaan runkosarjassa neljänneksi yltäneen Oulaisten Kiekko Haukkojen joukkueen, joka kuitenkin pudotti Ahmat jatkosta toisen puolivälieräottelun jatkoajalla. Tappiosta huolimatta kausi oli koko sarjan nuorimmalla joukkueella läpi kauden pelanneelle Ahmoille onnistunut, sillä kauden alussa asetettu tavoite pudotuspeleihin ja sarjan kahdeksan parhaan joukkueen joukkoon pääsemisestä täyttyi suunnitellusti. Seuran edustusjoukkueen päävalmentaja Marko Hillin ja joukkueenjohtaja Harri Hietajärven ilmoitettiin jatkavan seurassa myös kaudella 2015–2016.


title: Haukiputaan Ahmat

text: Kautena 2015–16 Ahmat jatkoi Marko Hillin valmennuksessa. Joukkue sijoittui III-divisioonan runkosarjassa viidenneksi, mutta hävisi puolivälieräsarjassa Limingan Kiekko-Karhuille. Kaudella 2016–17 uutena päävalmentajana aloitti Risto Liikka. Joukkue oli runkosarjassa jälleen viides, mutta jälleen tuli tappio puolivälieräsarjassa Nivala Cowboysille.


title: Haukiputaan Ahmat

text: Mestaruuskausi 2017–2018


title: Haukiputaan Ahmat

text: Kauden 2017-18 joukkue kehittyi Risto Liikan johdolla peliltään ja pelaajahankinnatkin onnistuivat erinomaisesti. Joukkue voitti runkosarjan ylivoimaisesti ja puolivälieräsarjassa kaatui paikallisvastustaja OYUS suoraan kahdella voitolla (11–4 ja 5–4) ja välierissä Limingan Kiekko niinikään voitoin 2–0 (7–2 ja 14–0). Finaalissa vastaan asettui Pyhäjoen Joki-Kiekko. Ahmat voitti tämänkin otteluparin ja mestaruuden voitoin 2–0 (5–3 ja 6–2). Joukkue otti sarjakauden peleissä ennätykselliset kaksikymmentä perättäistä voittoa varsinaisella peliajalla. Joukkueen paras pistemies sarjapeleissä oli Joni Määttä (23 + 30 = 53 tehopistettä). Kauden päätteeksi joukkue olisi noussut II-divisioonaan, mutta seuran johto esti nousun, minkä seurauksena joukkueen johto, valmennus ja lähes kaikki pelaajat lähtivät seurasta.


title: Gunstar Heroes

text: Gunstar Heroes () on vuonna 1993 Sega Mega Drivelle julkaistu toimintaseikkailu. Pelin kehittivät entiset Konamin työntekijät. Gunstar Heroes sai jatkoa vuonna 2005 Game Boy Advancelle julkaistun Gunstar Super Heroes -pelin muodossa.


title: Schwetzingen

text: Schwetzingen on kaupunki Baden-Württembergin osavaltiossa Saksassa. Se sijaitsee 10 kilometriä Heidelbergistä lounaaseen ja 15 kilometriä Mannheimista kaakkoon.


title: Schwetzingen

text: Schwetzingen mainittiin ensimmäistä kertaa vuonna 766 nimellä Suezzingen. Kaupungin pinta-ala on 21,62 km² ja väkiluku 22 335 (31.12.2015).


title: Juoksenki

text: Juoksenki on kylä Pellon kunnassa. Se sijaitsee napapiirillä noin 30 kilometriä Pellosta etelään Tornionjoen varrella. Ruotsin puolella rajaa Övertorneån kunnassa sijaitsee Juoksengi-niminen kylä. Kylät olivat samaa kylää vuoteen 1809 asti, jolloin Suomi erotettiin Ruotsista osaksi Venäjää.


title: Juoksenki

text: Juoksenki ja Ratasjärvi ovat monta kertaa 2000-luvun aikana halunneet irtautua Pellon kunnasta ja liittyä Ylitornion kuntaan. Liittymisestä on järjestetty kyläkyselykin. Viimeksi Juoksengin kyläyhdistys nosti asian esille keväällä 2014, kun Pellon kunta laittoi myyntiin Juoksengissa kyläläisten käytössä olleen Kattilakosken rannan.


title: Juoksenki

text: Tornionlaakson Napapiiri sijaitsee Pellon kunnassa Juoksengin kylän kohdalla.


title: Juoksenki

text: Niemivaarassa on näköalapaikka, jossa oli yksi ranskalaisen astemittausretkikunnan, jota johti Maupertuis, tukikohdista. Maupertuis näki Niemivaaran keijujen ja haltioiden kotina.


title: Juoksenki

text: Kattilakoski on suurin Pellon kunnan alueella sijaitsevista Tornionjoen koskista, pituutta lähes neljä kilometriä ja putoutta noin kahdeksan metriä. Siellä järjestettiin 22.-23.7.2017 Suomen Metsäurheiluliiton SM -tukkilaiskisat, jotka kuuluivat Suomi 100 -ohjelmaan. Suunnitteilla on tukkilaistoiminnan jatkamista.


title: Juoksenki

text: Ratasvaaralla sijaitsevan Luontopolun varrella on "Everstin piilo". Se on piiloluola, jossa eversti Ragnar Nordström piileskeli Valpoa syyskuussa 1945.


title: Stepan Šaumjan

text: Stepan Šaumjan ( , ; 13. lokakuuta 1878 – 20. syyskuuta 1918) oli merkittävä armenialainen kommunisti, vallankumouksellinen ja bolševikki.


title: Stepan Šaumjan

text: Šaumjan syntyi vaatekauppiaan pojaksi Tbilisiin, joka oli tuolloin Venäjän imperiumin alla. Hän opiskeli Pietarissa ja Riiassa, missä hän liittyi Venäjän sosiaalidemokraattiseen työväenpuolueeseen loppuvuodesta 1900. Vuonna 1905 hän valmistui Berliinin Humboldt-yliopiston filosofian laitokselta.


title: Stepan Šaumjan

text: Venäjän viranomaiset pidättivät Šaumjanin osallistumisesta vallankumoukselliseen opiskelijatoimintaan, minkä jälkeen hänet karkotettiin takaisin Transkaukasiaan. Hän karkasi sieltä Saksaan, missä hän tapasi muita pakolaisia, erityisesti Julius Martovin, Vladimir Leninin ja Georgi Plehanovin. Palattuaan Transkaukasiaan Šaumjanista tuli opettaja ja Tiflisin sosialistien johtaja sekä tärkeä marxilainen kirjailija. Vuoden 1903 puoluekokouksessa hän asettui bolševikkien puolelle. Vuoteen 1907 mennessä hän oli muuttanut Bakuun johtaakseen kaupungin merkittävää bolševikkiliikettä.


title: Stepan Šaumjan

text: Vuonna 1914 Šaumjan johti kaupungin yleislakkoa, jonka armeija murskasi verisesti. Šaumjan joutui vankilaan, mistä hän pakeni juuri ennen helmikuun vallankumousta. Vallankumouksen jälkeen Šaumjan valittiin Bakun neuvoston johtajaksi. Hän myös toimi "Bakun työläinen" -lehden päätoimittajana. Lehti joutui Venäjän väliaikaisen hallituksen arvostelun kohteeksi radikaaliutensa takia.


title: Stepan Šaumjan

text: Vallankumouksen tapahduttua Šaumjanista tuli Kaukasuksen asioiden kansankomissaari ja Bakun kansankomissaarien neuvoston, eli käytännössä hallituksen johtaja. Neuvoston johto koostui bolševikkien, sosialistivallankumouksellisten, menševikkien ja dašnakien epävakaasta liitosta. Kun saksalaiset ja turkkilaiset joukot tunkeutuivat Kaukasukselle maaliskuussa 1918, nousivat muslimit kapinaan bolševikkeja vastaan Bakussa. Puna-armeija ja dašnakit murskasivat kapinan. Raivoisissa taisteluissa väitetään kuolleen kymmeniä tuhansia muslimeja. Azerihistorioitsijat syyttävät massamurhasta Bakun komissaareja ja siten erityisesti Šaumjania.


title: Stepan Šaumjan

text: Bolševikit rikkoivat pian välinsä dašnakkeihin ja menševikkeihin, koska jälkimmäiset toivottivat brittijoukot tervetulleiksi alueelle. 26. heinäkuuta 1918 bolševikit erotettiin Bakun neuvostosta ja siten myös hallituksesta. Uusi hallitus "Diktatura Tsentrokaspija", Keski-Kaspian diktatuuri muodostettiin, ja samana päivänä brittijoukot miehittivät kaupungin.


title: Stepan Šaumjan

text: Bolševikit yrittivät paeta puna-armeijan joukkojen kanssa Kaspianmerta pitkin Astrahaniin, mutta valkoinen armeija valtasi laivat 16. elokuuta 1918. Šaumjan tovereineen pidätettiin ja pantiin Bakun vankilaan. 14. syyskuuta puna-armeija valtasi vankilan ja vapautti Šaumjanin. Tämän jälkeen hän pyrki siirtymään Krasnovodskiin Turkmenistaniin, mutta brittijoukot pidättivät hänet siellä ja ampuivat 20. syyskuuta.


title: Stepan Šaumjan

text: Šaumjan ammuttiin yhdessä M. Azizbekovin, P. Džaparidzen, I. Fioletovin, M. Vezirovin, G. Korganovin, J. Zevinin, I. Malyginin, G. Petrovin, A. Amirjajin, V. Poluhinin, I. Gabyševin, S. Osepjanin, A. Bergin, B Avakjanin, A. Borjanin, M. Rasinin, M. Koganovin, A. Kostandjanin, A. Bogdanovin, S. Bogdanovin, F. Solntsevin, I. Mišnen, I. Metaksanin, V. Nikolaišvilin ja T. Amirjanin kanssa. Ruumiiden määrästä on erilaisia käsityksiä, koska kun hauta avattiin, ei sieltä azerbaidžanilaisten tiedotusvälineiden mukaan lyötynyt kaikkien kahdenkymmenenkuuden komissaarin jäänteitä, vaan kahdenkymmeneyhden. Ampumisten syystä on myös epäselvyyttä. Englantilainen W. Malleson 1920- ja 1930-luvuilla sekä K. G. Ellis 1959–1961 kiistivät brittiläisten joukkojen osuutta asiaan, joten näin ollen vastuu olisi jäänyt pääasiassa sosialistivallankumouksellisille brittiläisten joukkojen saapumisen jälkeen. Britit kiistivät Neuvostoliiton epäilemän osallisuutensa virallisesti myös 1920-luvulla.


title: Stepan Šaumjan

text: Vuoristo-Karabahin pääkaupunki Stepanakert nimettiin hänen mukaansa 1923. Tämä on azereiden mielestä loukkaavaa, sillä he muistavat Šaumjanin ensi sijassa azereiden joukkomurhaajana.


title: Stepan Šaumjan

text: Stepan Šaumjanin pojantytär Jekaterina Sergejevna Šaumjan työskentelee ulkoasiainneuvoksena Venäjän federaation ulkoasiainministeriön ulkomaisen yhteistön osastolla.


title: Keisarinnankivi

text: Keisarinnankivi on Helsingin Kauppatorilla, Kaartinkaupungissa sijaitseva Carl Ludvig Engelin suunnittelema Helsingin vanhin julkinen muistomerkki. Se paljastettiin juhlallisuuksien kera Nikolainpäivänä 18. joulukuuta 1835 Venäjän keisari Nikolai I:n puolison keisarinna Aleksandra Fjodorovnan ensimmäisen Helsingin-vierailun muistoksi. Muistomerkki pystytettiin kohtaan, jossa keisaripariskunta astui maihin höyrylaiva "Ischorasta" saavuttuaan Helsinkiin 10. kesäkuuta (juliaanisen kalenterin mukaan 29. toukokuuta) 1833. Varat muistomerkkiin koottiin kansalaiskeräyksellä sekä Suomen keisarillisen senaatin myöntämillä varoilla.


title: Keisarinnankivi

text: Muistomerkki on punagraniittinen obeliski, jonka huippua koristaa pronssinen, kullattu pallo. Pallon päällä on keisarillisen Venäjän tunnus, kaksipäinen kotka. Kotkan rinnassa on Suomen suuriruhtinaskunnan leijonavaakuna. Kullatun kotkan suunnitteli lintumaalarina tunnettu Magnus von Wright.


title: Keisarinnankivi

text: Muistomerkin eteläsivuun on hakattu latinankielinen ja pohjoissivuun suomenkielinen teksti, joka kertoo muistomerkin tarkoituksesta. Patsaan pystyttämisen aikoihin oli poikkeuksellista käyttää tällaisessa yhteydessä suomen kieltä, sillä viralliset kielet olivat ruotsi ja venäjä. Suomen kieli virallistettiin vasta vuonna 1883. Tekstit kuuluvat:Helmikuun vallankumouksen jälkeen 17. huhtikuuta 1917 venäläiset matruusit vetivät alas muistomerkin pronssisen pallon ja kaksoiskotkan sekä poistivat jalustassa olevat inskriptiot. Kaksoiskotka rikkoontui, mutta se ja sen alustana oleva pallo säilyivät tallessa. Ne asetettiin korjattuina takaisin paikoilleen vuonna 1971, kun asiasta oli ensin konsultoitu Neuvostoliittoa ja varmistettu, ettei naapurimaalla ollut mitään tätä vastaan. Pronssinen pallo kullattiin vuonna 2000 Helsingin 450-vuotisjuhlan ja Euroopan kulttuuripääkaupunkiuden kunniaksi.


title: Emperor’s Return

text: Emperor's Return on sveitsiläisen äärimetalliyhtye Celtic Frostin ensimmäinen EP, joka julkaistiin vuonna 1985.


title: Luettelo Nintendo Entertainment System -peleistä

text: Tämä on luettelo Nintendo Entertainment System -peleistä.


text: Lisensoimattomat pelit ovat pelejä, joiden julkaisua Nintendo ei hyväksynyt.


title: Starsky & Hutch (elokuva)

text: Starsky & Hutch on Todd Phillipsin ohjaama yhdysvaltalainen komedia/toimintaelokuva vuodelta 2004. Elokuvan päärooleissa esiintyvät Ben Stiller David Starskyna ja Owen Wilson Ken "Hutch" Hutchinsonina. Elokuva perustuu Starsky ja Hutch -televisiosarjaan. Neljä "Frat Packin" jäsentä esiintyvät tässä elokuvassa; Wilson, Stiller, Vaughn ja Ferrell.


title: Michael Bay

text: Michael Benjamin Bay (s. 17. helmikuuta 1965 Los Angeles, Kalifornia) on yhdysvaltalainen elokuvaohjaaja ja -tuottaja. Hänen elokuvansa ovat tunnettuja isosta budjetista, nopeista toimintakohtauksista ja kineettisestä elokuvauksesta. Vaikka hänen elokuvansa eivät ole juurikaan olleet arvostelumenestyksiä, ne ovat silti olleet rahallisesti erittäin menestyneitä.


title: Michael Bay

text: Bay alkoi työskennellä elokuva-alalla 15-vuotiaana aluksi harjoittelijana George Lucasin "Kadonneen aarteen metsästäjät" -elokuvan storyboardien parissa. Bay uskoi, että elokuva tulisi näyttämään kamalalta, mutta nähtyään sen teatterissa hän oli vakuuttunut ja halusi itsekin tulla elokuvaohjaajaksi. Myöhemmin Bay valmistui Wesleyanin yliopistosta 1986, pääaineenaan englanti ja elokuva. Hän opiskeli lopputyön aikana myös Art Center College of Designissa elokuva-alaa ja sen jälkeen työskenteli ohjaajana mainosten ja musiikkivideoiden parissa Propaganda Filmsillä. Bayn ensimmäinen Punaiselle ristille tehty kansallinen mainos voitti Clio-palkinnon vuonna 1992. Vuotta myöhemmin 1993 Bayn ohjaama ja Goodby, Silverstein & Partnersin kehittämä mainos "Got Milk?" sai myös tunnustusta vuoden 2009 Clio-palkintogaalassa.


title: Michael Bay

text: Bayn menestys musiikkivideoiden parissa herätti elokuvatuottajien Jerry Bruckheimerin ja Don Simpsonin kiinnostuksen. He palkkasivat hänet ohjaamaan ensimmäisen täyspitkän elokuvan "Pahat pojat", jonka pääosissa esiintyivät Will Smith ja Martin Lawrence. Kuvaukset käytiin Miamissa vuonna 1994. Elokuva sai lopulta ensi-iltansa Yhdysvalloissa 7. huhtikuuta 1995. Siitä tuli menestys 19 miljoonan dollarin budjettiinsa nähden. Elokuva tuotti Yhdysvalloissa 65,8 miljoonaa dollaria ja maailmanlaajuisesti yhteensä yli 141 miljoonaa dollaria. Elokuva palkittiin myös musiikista BMI Film Music -palkinnolla ja se sai MTV Movie Awards ehdokkuuden parhaasta toimintakohdasta. Elokuvan myötä Bayn ja Bruckheimerin yhteistyökumppanuus ja kaverisuhde sai alkunsa.


title: Michael Bay

text: Bay ohjasi seuraavaksi Alcatraziin sijoittuvan toimintaelokuvan "The Rock – paluu helvettiin". Pääosissa esiintyivät Sean Connery, Nicolas Cage ja Ed Harris. Elokuvan tuottajina olivat Jerry Bruckheimer ja Don Simpson. Simpson menehtyi viisi kuukautta ennen elokuvan julkaisua, jonka myötä elokuva oli omistettu hänelle. Elokuva sai ensi-iltansa Yhdysvalloissa ja Kanadassa 7. kesäkuuta 1996. Elokuvan budjetti oli 75 miljoonaa dollaria. Se menestyi hyvin lipputuloissa, tuottaen Yhdysvalloissa hieman yli 134 miljoonaa dollaria ja maailmanlaajuisesti yhteensä yli 335 miljoonaa dollaria. The Rock huomioitiin myös Oscar-ehdokkuudella äänityksestä. Elokuva saavutti myös menestystä palkintojen suhteen voitettuaan muun muassa BMI Film & TV -gaalassa BMI Film Music -palkinnon Hans Zimmerin säveltämästä musiikista. MTV Movie Awardsissa Connery ja Cage palkittiin parhaasta elokuvakaksikosta. The Rock oli ehdokkaana myös parhaana elokuvana ja parhaasta toimintakohdasta.


title: Michael Bay

text: Bayn ja Bruckheimerin kolmas yhteistyöllä tehty elokuva "Armageddon" sai ensi-iltansa kesällä 1998. Elokuvan päärooleissa nähtiin Bruce Willis, Ben Affleck ja Liv Tyler. Bayn kaksi edellista elokuvaa olivat enemmän toimintaelokuvapainotteisia siirtyi hän enemmän katastrofielokuvan pariin "Armageddonissa". Elokuvan budjetti oli 140 miljoonaa dollaria, joka oli selkeästi suurempi kuin Bayn aikaisemmat elokuvat. "Armageddon" menestyi hyvin lipputuloissa, tuottaen Yhdysvalloissa hieman yli 201 miljoonaa dollaria ollen toiseksi tuottoisin elokuva Yhdysvalloissa vuonna 1998. Maailmanlaajuisesti se tuotti yhteensä yli 553 miljoonaa dollaria ollen vuoden 1998 tuottoisin elokuva. "Armageddon" sai myös neljä Oscar-ehdokkuutta luokissa, paras äänitys, erikoistehosteet, äänitehosteet ja laulu. Elokuva palkittiin myös hieman pienemmissä palkintogaaloissa. "Armageddon" palkittiin muun muassa parhaana elokuvana Saturn-palkinnolla. Myös Bay palkittiin samassa gaalassa parhaana ohjaajana. MTV Movie Awardsissa se voitti parhaan laulun palkinnon Aerosmithin kappaleella "I Don't Want To Miss A Thing", sekä parhaasta toimintakohdasta.